"Hər gün 100 cəsəd göndərin, ailələrinə deməyin" - Ermənilərin məxfi yazışması...\nLent.az Nuhcixan informasiya agentliyinə istinadən xəbər verir ki, Ermənistan Hökumət Aparatının Vətəndaşların qəbulu və müraciətlərinin müzakirəsi idarəsinin müdiri Aleksandr Qazaryanın 5 oktyabr 2020-ci il tarixdə Ermənistan Müdafiə nazirinə göndərdiyi iki məktubda işğalçı ölkənin ordusundakı acınacaqlı vəziyyət öz əksini tapıb.\nBirinci məktub Ermənistan ordusundakı özbaşınalıqla bağlı əsgər valideyninin müraciəti əsasında yazılıb. Məktubu təqdim edirik: “Bizə Lori vilayətinin Lori Berd icmasının Aşot Yerkat 14 ünvanında yaşayan Qayane Balayan müraciət edib. O bildirib ki, oğlu Anri Balayan 1 oktyabr tarixdə Müdafiə Nazirliyinin 13516 saylı hərbi hissəsinin təlim taboruna məcburi hərbi xidmətə çağırılıb. O, könüllü orduya gedib. Ancaq daimi olaraq hərbi hissədə döyülüb. Onun komandirləri tərəfindən heç bir tədbir həyata keçirilməyib. Bununla əlaqədar bizim təşəbbüsümüzlə MTX tərəfindən araşdırmalar aparılıb və aydınlaşıb ki, baş leytenant Arsen Hovhannisyan bir neçə dəfə əsgərləri döyüb və nəticədə, iki əsgər özünə qəsd edib. Bunlar barədə hərbi hissənin həkimi ilə də danışılıb, o da bu məlumatları təsdiqləyib. Həmçinin həkim Arsen Hovhannisyanın qızdırması və tərləməsi olan əsgərlərə tibb məntəqəsinə getmək üçün icazə vermədiyini də deyib. Qeyd edək ki, Anri Balayan xəstədir və son iki gün ərzində onun vəziyyəti daha da ağırlaşıb. Buna baxmayaraq, onun Qarabağa aparılmasına qərar verilib. Əsgərlər qorxurlar ki, Arsen Hovhannisyan onları Qarabağdakı müharibə şəraitindən istifadə edərək öldürə bilər. Onların ailələri bu barədə bizə çox məktublar göndərirlər. Xahiş edirəm ki, əsgərlərin vəziyyətini araşdırın və sonra Qarabağa göndərmək barədə qərar qəbul edin. Arsen Hovhannisyanı Qarabağa göndərməyin. Onunla bağlı qeyd olunmuş məlumatlarla əlaqəli araşdırmalar həyata keçirin və nəticələr barədə 7 gün müddətində məlumat göndərin”.\nİkinci məktubda isə müharibədə ölən əsgərlər barədə valideynlərə məlumat verilməməsi bildirilir: “Baş nazirin tapşırığı ilə Qarabağda ölmüş əsgərlərin cəsədləri Gorus şəhərinə gətirilib. Ancaq indi onların şəxsiyyətini müəyyənləşdirmək mümkünsüzdür. Artıq onların İrəvan şəhərinə gətirilməsi barədə qərar qəbul edilib. Sizdən xahiş edirəm, ölmüş əsgərlərin ailələrinə bu barədə hər hansı məlumat verməyəsiniz. Əgər biz onların şəxsiyyətini aydınlaşdırsaq, bu barədə sizə məlumat verəcəyik. Həmin zamana qədər hər gün 100 cəsəd göndərin. Bu məsələ barədə hərbi qulluqçular məlumatlandırılmamalıdır. Baş nazirin göstərişi ilə daşınmanı polis həyata keçirəcək”.


İnsanlıq ölmüşmü?! » Yeni Səs İnformasiya portalı\nTarix : 18-04-2018, 13:22\nYazma -dedi. “Onu anladım ki, insanlıq ölmüş”. Əksinə arqument gətirə biləcəyim o qədər nümunələr varkən susdum. Çünki bəzən o arqumentlər ölmüş insanlığı diriltməyə gücü çatmayacaq qədər yetərsiz qalır. Arqument olanda nə olar ki... Onun da yerinə görə yersiz göründüyü situasiyalar olurmuş... Və bu onlardan biriydi.\nHeç nə bir insan həyatından dəyərli ola bilməz deyib- bu dəyərləri nə qədər başqa bir “dəyər” üçün xərcləmişik. Sən, mən, o... ! Bəli, sizə və özümə deyirəm. İçimizdə olan insanlığa bir nəzər salaq. Saldıqmı. İnsanlıq sosial şəbəkələrdə, ya nə bilim reytinqli proqramlarda yüksəkdən danışılan, sinəsinə vurub timsah göz yaşlarına inandırmaqla öz yalanını gerçək hiss etmək, ya da hiss etdirmək deyil.\nGerçəklik... İnsanlıq kimi onun da GERÇƏK YALAN və ya YALAN GERÇƏK olması dolaşığında düyünlənmişik.\nEfirlərdə reytinq, reklam, ondan gələn qazanc xatirinə edilənlərin gözünə bir də real yaşanmışlığı qatsaq, bircə dəfə gerçəkdən ehtiyacı olanın özü yalvarmadan, ağlamadan, sızlamadan və nəhayətdə insanlığın ölməsinə özünü inandırmadan içimizdəki insanlığı oyatsaq...\nHəyat bu-deyib keçirik. İnsanlıq hələ ölməyib deyib təqdir etdiklərimizlə yanaşı, insanlığın məhvi hesabına çiyinlərindəki “nüfuza” bir ulduz daha taxanının vecsiz halına susaraq keçirik həm də...\nSonra... Sonrası yox. Sonrasını təməlində yıxmışıq. Və insanlıq bu gün böyrü üstədir. Yardıma ehtiyacı olana inanmadığımız, ehtiyac üzündən yurdundan didərgin düşüb bəzən haqq vermədiyimiz əməllərinə haqq qazandırmağa məcbur olduğumuz kimi.\nHamıya yetmək olmur. Lakin... İnsanlığın tabutu kimlərinsə çiynində gedir, həm də bizi məchulluğa götürərək... Yazıq...\nBaxış: 817 | Bölmə: Yazarlar, Tünzalə Vəliqızı, slayd1


Nur-az.com - İbn Teymiyyə və Qəraniq (durnalar) əfsanəsi\n15 İyul 2014\nİbn Teymiyyə və Qəraniq (durnalar) əfsanəsi\nƏhli-beyt məzhəbini gözdən salmaq üçün yerli-yersiz hər bir fürsətdən istifadə etməyə, özlərini Quran fədailəri kimi göstərməyə çalışan sələfilərə öz kitablarında qeyd olunan Qəraniq (durnalar) əfsanəsini xatırlatmaq istəyirik. Qurana, vəhyə və Allah rəsuluna hörmətsizlik sayılan, bütün Quranı sual altına salan bu iftiranın məzmunu belədir:\nPeyğəmbər bir gün Qüreyş müşrikləri ilə oturmuşdu, Allahdan müşrikləri uzaqlaşdıracaq bir ayənin nazil olmamasını arzulayırdı. Bu zaman Nəcm surəsi nazil oldu. “Lat və Üzzanı gördünüzmü?! Digər üçüncü (büt) olan Mənatı da həmçinin?!” (Nəcm/19-20) ayələrindən sonra Şeytan Peyğəmbərə iki cümlə təlqin etdi və o da oxudu: “Onlar uca durnalardır. Onların şəfaət edəcəyinə ümid var”. Sonra surənin davamını oxudu, axırda o və ordakıların hamısı səcdə etdi. Vəlid ibn Müğirə qoca olub səcdəyə gedə bilmədiyindən yerdən torpaq götürüb alnına qoydu. Hamı Peyğəmbərin bu sözlərindən razı qaldı. Axşam Cəbrayıl Peyğəmbərin yanına gələndə surəni ona oxudu və sözügedən iki ayəyə çatanda Cəbrayıl dedi ki, bunları mən gətirməmişəm. (Təbəri M. Təfsir, 18/663; Təbəri M. Tarix, 2/338-339; İbn Səd M. “Ət-Təbəqat əl-kubra”, 1/160 - www.shamela.ws)\nBuxari sözügedən iki cümləyə toxunmadan çox qısa şəkildə belə bir hadisə qeyd edir: “Peyğəmbər Nəcm surəsini oxuyandan sonra hamı bir nəfər kimi səcdəyə getdi. Yalnız bir kişi yerdən bir ovuc daş və ya torpaq götürüb üzünə sarı qaldırdı və dedi ki, bu mənə bəsdir. Abdullah (ibn Məsud) deyir ki, sonralar həmin kişinin kafir halda öldürüldüyünü gördüm”. (Buxari, 2/40-41, h: 1067, 1071 - www.shamela.ws)\nŞiə alimləri və Əhli-sünnə alimlərindən İbn Həzm, Nəvəvi, Fəxr Razi və digərləri qeyri-şiə mənbələrində gəlmiş bu hədisi uydurma hesab edirlər. Onun düzgünlüyünü fərz edən bəzi təfsirçilər də Şeytanın Peyğəmbəri bu şəkildə çaşdırmasını və Peyğəmbərin bilmədən Şeytanın sözlərini təkrarlamasını rədd edirlər. Onların bəzisi deyir ki, Şeytan bu sözləri müşriklərin qulağına çatdırdı, bəzisi deyir ki, yerdəki müşrik və ya münafiqlərdən kimsə bu sözləri söylədi və oradakılar Peyğəmbərin dediyini zənn etdilər. Sələfizmin banisi İbn Teymiyyə isə həm hadisənin doğruluğunu, həm də Peyğəmbərin Şeytanın sözlərini təkrarladığını təsdiqləyib (“Minhac əs-sünnə”, 1/471 - www.shamela.ws) sələflərinin də bu fikirdə olduğunu bildirir. (“Məcmu əl-fətava”, 10/291-292 - www.shamela.ws) Belə çıxır ki, Cəbrayıl vəhyi çatdırdığı zaman Şeytan müdaxilə edib öz fikirlərini təlqin etmiş və Peyğəmbər də bunun fərqində olmayaraq Şeytanın sözlərini vəhy kimi camaata çatdırmışdır. Bu isə bütün əqli və nəqli dəlillərdən əvvəl, elə həmin surənin əvvəlində yer almış iki ayə ilə ziddiyyət təşkil edir: “O, kefi istəyəni danışmır. Bu, ancaq (Allah dərgahından) nazil olan bir vəhydir.” (Nəcm/3-4)\nİbn Teymiyyə Həcc surəsinin 52-ci ayəsinə istinadla yazır ki, bu, mümkündür və baş verdikdə Allah Şeytanın sözlərini ifşa edər. (Yenə orada) Lakin Şeytanın müdaxiləsini məqbul saydıqdan sonra haradan bəlli olar ki, bu ayənin özü onun sözü deyil?! Bu baxımdan, məsələdə ən düzgün yol heç bir əsası olmayan Qəraniq əfsanəsini kökündən rədd etməkdir ki, İbn Teymiyyə bunu etməyib.\nYeri gəlmişkən deyək ki, Salman Rüşdi bədnam Şeytan ayələri romanını məhz bu rəvayət əsasında qələmə alıb, Allahın kitabını təhqir etmişdi.


İstedadlı rəssam Babək Abuzərlinin yaradıcılığına həsr olunmuş tədbir keçirilib – Mediaktiv.az\nHome / Dünya / Siyasət / İstedadlı rəssam Babək Abuzərlinin yaradıcılığına həsr olunmuş tədbir keçirilib\nİstedadlı rəssam Babək Abuzərlinin yaradıcılığına həsr olunmuş tədbir keçirilib\nFevralın 13-də Naxçıvan Muxtar Respublikasının Mədəniyyət Nazirliyinin təşkilatçılığı ilə Naxçıvan Dövlət Rəsm Qalereyasında tanınmış rəssam Babək Abuzərlinin yaradıcılığına həsr olunmuş tədbir keçirilib.\nNaxçıvan Muxtar Respublikası Mədəniyyət Nazirliyinin mətbuat xidmətindən MediAktiv.az -a verilən məlumata görə, Naxçıvan Muxtar Respublikasının Mədəniyyət Nazirliyinin tabeliyində olan müəssisələrin əməkdaşlarının, Naxçıvan Muxtar Respublikasının Rəssamlar Birliyinin üzvlərinin və sənətkarın ailə üzvlərinin iştirak etdiyi tədbiri giriş sözü ilə Nazirliyin mədəni irs və muzey işi üzrə baş məsləhətçisi Qumral Əsədova açıb. O bildirib ki, muxtar respublikada rəssamlıq sənətinə xüsusi diqqət və qayğı göstərilir.\nSonra Naxçıvan Dövlət Rəsm Qalereyasının direktoru Hökümə Məmmədli çıxış edərək rəssamın həyat və yaradıcılığı haqqında məlumat verib.\nBildirilib ki, Babək Abuzərli 1944-cü ildə mart ayının 23-də Naxçıvan şəhərində ziyalı ailəsində dünyaya göz açıb. 1970-ci ildə SSRİ Rəssamlar Birliyinin və Azərbaycan Rəssamlar Birliyinin üzvü olub.\n1985-ci ildə Naxçıvan rəssamlarının Moskva şəhərində keçirilən sərgisində Babək Abuzərlinin də əsərləri nümayiş etdirilib. 1995-ci ildə İran İslam Respublikasının Urmiya, Xoy, Mehabatan şəhərlərində keçirilmiş sərgidə rəssamın “Araz”, “Yanan ağaclar”, “Qış”, “Natürmort” və digər əsərləri sərgilənib.Sənətkar həm də Əbdürrəhim Bəy Haqverdiyevin “Bəxtsiz cavan” əsərinin tərtibatçı rəssamı olub.Babək Abuzərli 1989-cu ildən 2000-ci ilədək Naxçıvan Muxtar Respublikası Rəssamlar Birliyinin sədri vəzifəsində çalışıb.\nHökümə Məmmədli qeyd edib ki, 30 yanvar 2000-ci ildə Naxçıvan şəhərində vəfat edən rəssamın hazırda 13 ədəd rəsm əsəri Naxçıvan Dövlət Rəsm Qalereyasında mühafizə olunur.\nSonra rəssamın həyat yoldaşı Azadə Abuzərli və yaxınları çıxış edərək sənətkarla bağlı xatirələrini danışıb, tədbirin təşkilatçılarına təşəkkür ediblər.\nRəssamın əsərlərindən ibarət sərgiyə baxış keçirildikdən sonra tədbir yekunlaşıb.\nƏvvəlki Sədərək rayon ümumtəhsil məktəblərinin şagirdləri arasında “İnşa” yazı müsabiqəsi keçirilib\nSonrakı Rusiya və Türkiyənin baş qərargah rəisləri arasında telefon danışığı olub


Premyer.Az > Çap Et > Roberto Bordin: "Bura qələbə dalınca gəlmişik"\nPremyer.Az > Futbol / Futbol / Manşet > Roberto Bordin: "Bura qələbə dalınca gəlmişik"\nAvropa Liqasının birinci təsnifat mərhələsi çərçivəsində iyulun 11-i Bakı vaxtı ilə saat 21:00-da "Zimbru” stadionunda keçiriləcək "Sperantsa” – "Neftçi” oyunu öncəsi komandamızın baş məşqçisi Roberto Bordinin və futbolçu Kirilo Petrovun iştirakı ilə mətbuat konfransı təşkil olunub. Əvvəlcə ukraynalı müdafiəçi oyun haqda fikirlərini bildirib: "Sperantsa”nı yaxşı analiz etmişik. Güclü rəqibdir. Ciddi hazırlaşmışıq. Çalışacağıq keçən il buraxdığımız səhvləri təkrarlamayaq.90 dəqiqə sonadək vuruşmağa hazırıq”.\nPetrov jurnalistlərin suallarını da cavablandırıb: "Rəqibin hər hansı cəhətini qeyd etmək istəmirəm. Bu, komanda daxilində sirr olaraq qalsın. Baş məşqçi nəzəri məşğələlərdə bizə rəqibin zəif və güclü nöqtələrini göstərib. Bunu oyun üçün saxlayacağıq”.\nSonra baş məşqçiyə söz verilib: "Bir müddətdən sonra Moldovaya qayıtdığıma görə sevinirəm. Çünki burada gözəl vaxtlarım keçib. "Şerif”lə yaxşı uğurlar qazanmışam. Təbii ki, güclü rəqiblə qarşılaşacağıq. Buna görə də bu ölkəyə tez gəlmişik ki, daha yaxşı hazırlaşaq. Əsas məqsədimiz düzgün oynayaraq nəticə qazanmaqdır”.\nİtaliyalı mütəxəssisin KİV nümayəndələrinin suallarına cavabı belə olub: "Baqali Dabo ilə Soni Mustivar təlim-məşq toplanışının ilk günündən bizimlə məşq etmirlər. Komandanı onlarsız hazırlamışıq. Bununla belə, o mövqedə Monroz kimi güclü oyunçumuz var. Ümumiyyətlə, hər mövqedə yaxşı futbolçularımız var. Bu, rəqabəti gücləndirib. Əvvəl buraxdığımız səhvlərdən nəticə çıxarmağa çalışırıq. Komandanı yaxşı kökləmişik. Moldovada çempionatdavam etdiyi üçün rəqibin fiziki durumu daha yaxşı ola bilər, amma biz də normal toplanış keçmişik. Yeni transferlərimiz komandaya uyğunlaşıblar. Hər biri çalışacaq ki, özünü yaxşı tərəfdən göstərsin. Bura qələbə dalınca gəlmişik. Amma nəzərə almaq lazımdır ki, mərhələ iki oyundan ibarətdir. Baxmayaraq ki, bəzi mövqelərdə dəyişiklər olub, rəqibin baş məşqçisini, futbolçularını yaxşı tanıyıram. "Sperantsa” evdə oynadığı üçün ola bilər ki, ilk dəqiqələrdən pressinq tətbiq edə. Rəqibə hörmətlə yanaşırıq, sonadək mübarizə aparacağıq.Hər dəfə olduğu kimi,çalışacağıqgözəl oyun nümayiş etdirib, azarkeşlərimizi sevindirək. İnanıram ki, sonda qələbəni birlikdə qeyd edəcəyik. Azarkeşlərimiz keçən mövsüm olduğu kimi, hər zaman bizi dəstəkləyiblər. Bu da bizə əlavə motivasiya verir”.


İşçilərin bədbəxt hadisələrdən sığorta haqqı nə qədərdir? | Banco.az\nİstehsalatda bədbəxt hadisələr və peşə xəstəlikləri nəticəsində peşə əmək qabiliyyətinin itirilməsi hallarından sığorta edilməsi “İstehsalatda bədbəxt hadisələr və peşə xəstəlikləri nəticəsində peşə əmək qabiliyyətinin itirilməsi hallarından icbari sığorta haqqında” Azərbaycan Resbublikasının Qanunu ilə tənzimlənir. Mövzunu təhlil edən iqtisadçı ekspert Radil Fətullayev bildirib ki, Qanunun 3.1-ci maddəsinə əsasən, əmək fəaliyyəti ilə məşğul olan aşağıdakı şəxslər sığorta olunmalıdır:\n1. Əmək müqaviləsi və mülki-hüquqi xarakterli müqavilə bağlamaqla işçi işə cəlb edən fiziki və hüquqi şəxslər;\n2. İstehsalat təcrübəsi (təlimi) keçən tələbə və şagirdlər;\n3. Müəssisələrdə işə cəlb edilən hərbi qulluqçular;\n4. Fərdi qaydada sahibkarlıq və əmək fəaliyyəti ilə məşğul olan fiziki şəxslər;\n5. Məcburi dövlət sosial sığortasına cəlb olunması nəzərdə tutulan seçkili ödənişli vəzifələrdə işləyənlər (Azərbaycan Respublikası Milli Məclisinin deputatları və Naxçıvan Muxtar Respublikası Ali Məclisinin deputatları istisna olmaqla);\n6. Təbii fəlakətlərin qarşısının alınmasına və nəticələrinin aradan qaldırılmasına, habelə hərbi və fövqəladə vəziyyət rejimində işlərin yerinə yetirilməsinə cəlb edilən şəxslər.\nƏmək qabiliyyətinin daimi tam itirilməsi;\nƏmək qabiliyyətinin daimi qismən itirilməsi;\nƏmək qabiliyyətinin müvəqqəti tam itirilməsi;\nƏmək qabiliyyətinin müvəqqəti qismən itirilməsi;\nİstehsalatda bədbəxt hadisələr və peşə xəstəlikləri nəticəsində peşə əmək qabiliyyətinin itirilməsi hallarından icbari sığorta müqaviləsi üzrə sığorta haqqı xeyrinə icbari sığorta müqaviləsi bağlanılmalı olan şəxslərin müvafiq icra hakimiyyəti orqanı tərəfindən müəyyən olunmuş qaydada hesablanan bir illik əməkhaqqı fondunun sığorta tarifinə hasili əsasında müəyyən edilir.\nPeşə riskinin dərəcəsindən və sığorta olunanların kateqoriyalarından asılı olaraq fərqləndirilən sığorta tarifləri 2 faizdən artıq olmamaq şərtilə müvafiq icra hakimiyyəti orqanı tərəfindən müəyyən edilir. Sığorta tarifləri hər təqvim ili üçün müəyyən olunur. Növbəti təqvim ili üçün sığorta tarifləri cari ilin dekabr ayının 1-dək müəyyən olunmalıdır. Peşə risklərinin dərəcələrini daha aydın şəkildə görmək üçün aşağıdakı cədvələ nəzər yetirək.\nİstehsalatda bədbəxt hadisələrə qarşı sığorta olunanların kateqoriyaları üzrə peşə risklərinin dərəcəsinə uyğun tariflər (faizlər):\nQeyd edək ki, müəssisələrin fəaliyyət növləri üzrə peşə riskinin dərəcələri “İstehsalatda bədbəxt hadisələr və peşə xəstəlikləri nəticəsində peşə əmək qabiliyyətinin itirilməsi hallarından icbari sığorta tariflərinin müəyyən edilməsi” haqqında Azərbaycan Respublikası Nazirlər Kabinetinin qərarında aydın şəkildə öz əksini tapır. Həmin qərarda verilmiş iqtisadi fəaliyyət növlərindən bəzilərini müvafiq peşə risklərinin dərəcləri ilə birlikdə aşağıdakı cədv'əldə görə bilərik.\nRisk dərəcələri üzrə bəzi fəaliyyət növləri:\n- Proqram təminatının işlənməsi, bu sahədə məsləhətlər və bununla əlaqədar fəaliyyət;\n- Maliyyə fəaliyyəti (sığorta və pensiya təminatı üzrə xidmətlərdən başqa);\n- Hüquq və mühasibat uçotu sahəsində fəaliyyət;\n- İctimai birliklərin (təşkilatların) fəaliyyəti.\n- Avtomobillərin satışı;\n- Daşınmaz əmlakla əlaqədar əməliyyatlar;\n- Təhsil, səhiyyə sahəsində fəaliyyət;\n- Poçt və kuryer fəaliyyəti, sair fərdi xidmətlərin göstərilməsi və s.\n- Nəşriyyat fəaliyyəti;\n- Süd məhsullarının istehsalı;\n- Kənd təsərrüfatı sahəsində xidmət göstərilməsi və s.\n- Un və un məmulatlarının istehsalı;\n- Ət məhsullarının istehsalı (emalı);\n- İdman sahəsində fəaliyyət və s.\n- Anbar təsərrüfatı və yardımçı nəqliyyat fəaliyyəti;\n- Kompüterlərin, şəxsi istifadə əşyalarının, məişət mallarının təmiri və s.\n- Meyvə və tərəvəzlərin emalı və konservləşdirilməsi;\n- Şüşə və şüşədən məmulatların istehsalı;\n- Metalların emalı və metallara örtük çəkilməsi, maşınqayırmanın əsas texnoloji prosesləri və s.\n- Rabitə; - Hava nəqliyyatının fəaliyyəti;\n- Dəmir yolu vasitəsilə yük daşınması;\n- Su nəqliyyatının fəaliyyəti və s.\n- Mebellərin istehsalı;\n- Yük avtomobil nəqliyyatlarının fəaliyyəti;\n- Mebeldən başqa ağacın emalı və ağacdan məmulatların və tıxacın istehsalı; hopdurma və hörmə materialların istehsalı və s.\n- Məişət cihazlarının istehsalı;\n- Elektrik naqillərinin və elektrik şəbəkələri üçün cihazların istehsalı;\n- Sair kimyəvi məhsulların istehsalı və s.\n- Sair hazır metal məmulatlarının istehsalı;\n- Balıq, xərçəngkimilər və molyuskaların emalı və konservləşdirilməsi və s.\n- Avtomobil, qoşqu və yarımqoşquların istehsalı və s.\n- Əlvan metalların istehsalı;\n- Sement, əhəng və gips istehsalı;\n- Koks və təmizlənmiş neft məhsullarının istehsalı və s.\n- Bina tikintisi;\n- Xam neft və təbii qaz hasilatı;\n- Metal filizlərinin hasilatı;\n- Mədənçıxarma sənayesinin digər sahələri və s.\n1. Qulluqçular üçün – 0,2-0,5% arasında;\n2. Fəhlələr üçün – 0,4-2,0% arasında.\nSığorta haqqı sığortalı tərəfindən sığortaçıya müqavilə ilinin əvvəlində icbari sığorta müqaviləsində nəzərdə tutulmuş qaydada hissə-hissə və ya birdəfəlik ödənilməlidir. Sığorta hadisəsi baş verdiyi təqdirdə zərər çəkmiş şəxsə sığorta ödənişləri sığortalının itirdiyi bədən üzvlərinin həyati əhəmiyyətinə və əmək qabiliyyətinə təsirlərinə görə sığorta məbləğindən faizlə hesablanır. Sığorta ödənişləri sığorta olunmuş şəxslərə birdəfəlik və ya müntəzəm olaraq ödənilə bilər.\nMisal: Tutaq ki, “ABC” tikinti müəssisəsi sentyabr ayında fəaliyyətə başlayaraq 01 sentyabr tarixində 3 nəfərlə əmək müqaviləsi bağlayıb. İşçilərin aylıq əməkhaqqısı aşağıdakı kimidir:\nDirektor - 900 manat;\nMühasib - 500 manat;\nFəhlə - 400 manat.\nMüəssisə sığorta şirkəti ilə müqavilə bağlayaraq işçilərini bədbəxt hadisələrə qarşı sığortalayıb.\nBədbəxt hadisələrə (BH) qarşı sığorta haqqının hesablanması tələb olunur.\nDirektor üçün BH-ə qarşı Sığorta haqqı:\n900 x 12 x 0,5% = 54 manat.\nMühasib üçün BH-ə qarşı Sığorta haqqı:\n500 x 12 x 0,5% = 30 manat.\nFəhlə üçün BH-ə qarşı Sığorta haqqı:\n400 x 12 x 2% = 96 manat.


“Azİİ e kitab evi”ndə professor Hüseynbala Mirələmovun kitablarının təqdimatı keçirilib\nOktyabrın 30-da Azərbaycan Dövlət Neft və Sənaye Universitetinin (ADNSU) “Azİİ e-kitab evi”ndə yazıçı-ssenarist, millət vəkili, ADNSU-nun «Neftin, qazın nəqli və saxlanması» kafedrasının müdiri, texnika elmləri doktoru, professor, neftçi-mühəndis Hüseynbala Mirələmovun kitab evinin bazasına təqdim etdiyi kitabların təqdimatı keçirilib.\nTəqdimat mərasimində ADNSU-nun Elmi işlər üzrə prorektoru, professor Rauf Əliyarov, akademik, millət vəkili Nizami Cəfərov, «İki sahil» qəzetinin əməkdaşı Sevinc Mürvətqızı, universitetin Azərbaycan dili kafedrasının müdiri, professor Rüstəm Rəsulov, Kimya Texnologiya fakültəsinin (KTF) dekanı, professor Sevinc Məmmədxanova, həmçinin Qaz-neft mədən fakültəsinin (QNMF) professor-müəllim heyəti və tələbələr iştirak ediblər.\nTədbiri giriş sözü ilə açan “Azİİ e-kitab evi”nin direktoru Səlahət Mahmudova, kitab evi haqqında qısa məlumat verib. Sonra akademik,millət vəkili Nizami Cəfərov professor H.Mirələmovun yaradıcılığından və yazıçılıq fəaliyyətindən danışıb.\nDaha sonra ADNSU-nun Azərbaycan dili kafedrasının müdiri,professor Rüstəm Rəsulov, həmin kafedranın müəlliməsi Könül Abdullayeva, KTF-nin dekanı,professor Sevinc Məmmədxanova, «İki sahil» qəzetinin əməkdaşı Sevinc Mürvətqızı çıxış edərək H.Mirələmovun bədii yaradııcılığından söz açıb və gəncləri H.Mirələmovun yaradıcılıına nəzər salmağa, müəllifi olduğu əsərlərlə yaxından tanış olmağa çağırıblar. Tədbirin sonunda H.Mirələmov iştirakçılara təşəkkürünü bildirib.\nQeyd edək ki, millət vəkili, yazıçı ssenarist H.Mirələmov müəllifi olduğu 11 adda 33 nüsxə bədii kitabı “Azİİ e-kitab evi”nə hədiyyə edib. Kitab evinin oxucu zalında H. Mirələmovun təqdim etdiyi həmin kitablardan ibarət sərgi də təşkil olunub və sərgidə yer alan kitablar oxucuların açıq istifadəsinə verilib.


REKORD PİLLƏDƏ | Region Plus\nAzərbaycanın futbol üzrə milli yığması FİFA-nın oktyabr reytinqində 19 pillə irəliləyib\nMüəllif: Nadir XOSROVOĞLU Bakı\nAzərbaycanın futbol yığması 2014-cü ildə Braziliyada keçiriləcək Dünya Çempionatına seçmə mərhələsini bitirdi. Futbolçularımız uğursuz başladığı mərhələni rekord nəticələrlə başa vurdu. Milli tarixində ilk dəfə 9 xal topladı, FİFA reytinqində 19 pillə irəliləyərək 88-ci pilləyə yüksəldi. Sözsüz ki, komandamız Şimali İrlandiya ilə oyunda əsl fədakarlıq nümayiş etdirdi. Rüfət Dadaşov və Mahir Şükürovun qolları sayəsində 2-0 hesablı qələbə qazanan yığma azarkeşlərə hədsiz sevinc bəxş etdi. Rusiya ilə prinsipial oyunda isə Vaqif Cavadovun son dəqiqələrdə vurduğu qol hesabımıza 9-cu xalı yazdı. Son 2 oyunda 4 xal yığmamıza ilk dəfə qrupda 4-cü pillədə qərarlaşmaq imkanı verdi.\nƏslində, yığma cari seçmə mərhələdə daha çox xal qazana bilərdi. Əgər Lüksemburqla 2 oyunda qələbə qazansaydıq, Rusiya ilə səfərdə olmayan penalti zərbəsi təyin olunmasaydı, İsraillə matçda son dəqiqələrdə qol buraxmasaydıq hazırda, bəlkə də, qrupda 3-cü yerdə olardıq. Bu mənada seçmə mərhələni uğurlu saymaq olar.\nDaim tənqid olunan və istefaya çağırılan Berti Foqtsun Azərbaycanda işlədiyi 6 ilə nəzər salmaq vaxtıdır. Dekabrın 30-da alman mütəxəssisin müqaviləsi başa çatacaq. Ona görə də görülən işləri yada salmaqla Foqtsun gələcək taleyinə aydınlıq gətirməyə çalışacağıq.\nBerti Foqts ölkəmizə gəldiyi ilk seçmə mərhələdə sabiq baş məşqçi İqor Ponomaryovun rəhbərliyi vaxtında Azərbaycan yığmasının qazandığı ən yaxşı nəticəni təkrarladı. İlk seçmə mərhələdə (2010-cu il Dünya Çempionatının seçmə mərhələsi) milli 5 xal topladı. Foqtsun 2-ci seçmə mərhələsində (2012-ci il Avropa Çempionatının seçmə mərhələsi) bu rekord yeniləndi - 7 xal. Bu dəfə isə Foqts öz rekordunu yeniləyərək yığmamızla 9 xal topladı. Başqa bir rekord isə Azərbaycan yığmasının qrupda ənənəvi sonuncu və ya sonuncudan əvvəlki yox, 4-cü yeri tutması oldu.\nÜmumiyyətlə, bu dəfə seçmə mərhələsini Lüksemburqla 2 dəfə heç-heçə oyunları çıxmaq şərtilə Azərbaycan üçün uğurlu saymaq olar. Sadəcə statistikaya nəzər salmaq lazımdır. Azərbaycan yığması bu mərhələni cəmi 3 məğlubiyyətlə başa vurdu ki, bu məğlubiyyətlər də yalnız nəhənglərlə görüşdə qeydə alınıb- Rusiya və Portuqaliya.\nDigər maraqlı fakt ondan ibarətdir ki, Rusiya ilə Bakıdakı oyundan başqa, Azərbaycan yığması qrupdakı oyunlarının hamısında, hətta Portuqali-yaya 0:3 hesabı ilə məğlub olarkən belə birinci hissədə qapısından top buraxmayıb. Etiraf etmək lazımdır ki, alman futbolçularımızın düşüncə tərzini dəyişməyi bacardı. Əvvəllər yalnız ilk 20-30 dəqiqədə fəal futbol oynamağı bacaran milli indi 90 dəqiqə aktiv mübarizə aparır. Fiziki hazırlığı normal vəziyyətdə olan yığma üzvləri indi oyunun son dəqiqələrinədək hücum edir, hətta qol da vurur. Yaxın keçmişdə olduğu kimi favorit komandalarla görüşdə çoxlu sayda qol buraxmırıq. Yığma müdafiədə etibarlı oyunuyla darmadağınları unutdura bildi. Digər məşqçilərin vaxtında böyük hesablı məğlubiyyətlər baş verib, milli erkən qol buraxdıqdan sonra həyəcandan oyun nizamını itirib. Hesabda geri olan zaman qorxudan hücum etməyi bacarmamışıq. Foqts bütün bu sindromları sındırdı. Yığma üzvləri indi hesabda geri olsa belə hücum edir və hesabı bərabərləşdirməyi bacarır.\nAlman məşqçi nə qədər tənqid olunsa belə, komandada nizam-intizam yarada bildi. Yığma söz sahibi olduğunu sübut etməklə futbolçulara yerini göstərdi. Qaydaları pozanları millidən uzaqlaşdırmaqla sərt üzünü göstərdi. Sevindirici haldır ki, komandamız artıq sona qədər oynamağı bacarır. 0:1 hesabı ilə geridə olmasına, azlıqda olmasına baxmayaraq, futbolçularımız 90-cı dəqiqədə Rusiya qarşısında hesabı bərabərləşdirirlər.\nMilli seçmə mərhələnin son 3 oyununda 5 xal qazanmaqla həm rekordunu təzələdi, həm də azarkeşlərin inamını qaytardı. Bu mənada Berti Foqtsun yığmada taleyi müzakirə mövzusudur. AFFA-nın baş katibi Elxan Məmmədov qərarın ilin sonunda veriləcəyini söyləyib: "Heç kim Berti Foqtsla müqavilə barədə danışmayıb. Noyabrda yığma 2 yoldaşlıq görüşü keçirəcək. Yalnız bundan sonra bütün oyunlar təhlil olunacaq. Dekabrın sonunda isə İcraiyyə Komitəsi Foqtsun qalıb-qalmayacağını müzakirə edəcək. Alman məşqçinin taleyini İcraiyyə Komitəsi həll edəcək."\n"R+" olaraq Berti Foqtsun lehinə və əleyhinə olan məqamları nəzərinizə çatdırırıq.\nAlman məşqçisinin işinin müsbət tərəfi, ilk növbədə, yığmanın nəticələridir. Yığmanın cari seçmə mərhələdə qazandığı 9 xal Berti Foqtsun işində qalmasını məcbur edir. Alman məşqçi rekord xal toplamaqla dəyişikliyə səbəb olduğunu sübut etdi. Milli FİFA reytinqində 88-ci yerə yüksəlməklə ilkə imza atdı.\nYeni məşqçi zaman istəyəcək - Berti Foqts çalışdığı 6 il də Azərbaycan futboluna yaxından bələd olub. Artıq futbolçularımızı tanıyır və kimin nəyə qadir olduğunu bilir. Ona görə də Foqtsun qalması və növbəti mərhələdə daha yaxşı nəticəyə imza atması məqsədəuyğundur.\nFoqts futbolçularla dostlaşıb. Çox vaxt yığma üzvləri baş məşqçini qəbul etmir. İndiki halda yığma üzvləri Foqtsun qalmasını istəyir. Yerli mətbuata müsahibəsində kapitan Rəşad Sadıqov, Mahir Şükürov, Rauf Əliyev və digərləri alman məşqçinin postunda qalmasının tərəfdarı olduğunu söyləyib.\nAlman məşqçi yığmada həm davranış, həm də oyun baxımından nizam-intizam yarada bildi. Yığma üzvləri indi davranış qaydalarına riayət edirlər. Oyundakı intizam isə az qol buraxmağımızla bağlıdır. Müdafiədə etibarlı oynayıb sona qədər mübarizə aparırıq.\nAmma Berti Foqts faktorunda bir sıra mənfi məqamlar da var.\nBerti Foqts oyun quruculuğunda problemləri həll edə bilmir. Alman mütəxəssis daim yanlış taktiki seçimlə hamını təəccübləndirir. Rusiya ilə oyunda Maksim Medvedevin dayaq yarımmüdafiəçisi kimi meydana çıxması böyük səhv idi. Hamı bilir ki, Maksim heç vaxt bu mövqedə oynamayıb. Məhz ona görə də oyun boyu cinahlarda görünən Medvedev hücumda oynayan Rauf Əliyevə kömək edə bilmədi.\nƏn böyük problem alman məşqçinin Azərbaycanda az olmasıdır. Yalnız seçmə mərhələ vaxtı Bakıya gələn Foqts nə çempionat oyunlarını izləyir, nə də yığma üzvlərinin hazırlığıyla maraqlanır. Bizə Rusiya millisinin baş məşqçisi Fabio Kapello kimi çempionat oyunlarını izləyən məşqçi lazımdır. Yalnız bu halda millidə rəqabət yaratmaq olar. Həmçinin Berti Foqtsun illik müqaviləsi bahalı razılaşmadır. Sirr deyil ki, alman məşqçi və köməkçiləri az pula işləmir. Bu mənada biz Foqtsdan ayrılmaqla böyük maliyyə vəsaitinə qənaət edəcəyik.\nBerti Foqts artıq 6 ildi Azərbaycan millisinin baş məşqçisidir. Bu mənada indiyə qədər heç kimə bu qədər zaman verilməyib. Alman məşqçi 6 il ərzində maksimum nəticəni göstərdi. İlin sonunda 67 yaşı tamam olacaq məşqçinin daha böyük hədəflər uğrunda işləməsi real görünmür. Bu mənada onun daha ambisioz məşqçiylə əvəzolunması məsləhətdir.\nQeyd edək ki, Azərbaycan millisi noyabrda səfərdə Qırğızıstan və Estoniya ilə yoldaşlıq görüşü keçirəcək.


Rus sərhədçiləri itkin düşən gürcü çobanı gürcü tərəfinə qaytarıb – Marneuli FM\nÇərşənbə axşamı 25 Yanvar 2022 / 08:56\nDİN-nin sərhədçi polisləri itkin düşən çobanı geriyə qaytarıblar. DİN-dən verilən məlumaya görə 19 iyul tarixində, sərhədçi polisin 5 saylı şöbəsinin (Laqodexi) “Şilda” ilə bir çoban əlaqə saxlayaraq, 18 iyul tarxində mal otaran zaman o sərhədi aşan qoyun sürüsünü geri qaytara bilib, ancaq onun tanışı Gürcüstan vətəndaşı 1977 təvəllüdlü Zurab Çaxtauri itkin düşdü.\nDİN-nin Kaxeti polisinin departamentində baş verən faktla bağlı, ilki tədbirlər başladı, araşdırma nəticəsində isə məlum oldu ki, Çobanı Gürcüstan-Rusiya sərhədi ərazisində, Dağıstan tərəfində sərhədi qeyri qanuni şəkildə aşdığına görə saxlayıblar.\nEləcədə məlum oldu ki, Zurab Çaxtaurinin sərhəd xəttinin yaxınlığı ərazisində qoyun otarmaq üçün xüsusi sənədi var imiş.\n21 iyul tarixində Rus sərhədçi polisləri gürcü çobanı Gürcüstanın Daxili İşlər nazirliyinin sərhədçi polislərinə “Vebo”-ya rəayyət olunan tərəfdə təfil veriblər.


Azərbaycan gözəli Gülnarə Əlimuradovanın "Çayxana"da 1.5 milyonluq üzüyü oğurlandı » Qlobal.Az\n"Miss Azərbaycan 2010” gözəllik müsabiqəsinin qalibi Gülnarə Əlimuradova bahalı üzüyünü itirib. O, bununla bağlı polisə müraciət edib.\nVirtualaz.org RenTV-yə istinadən xəbər verir ki, 29 yaşlı qız iyulun 15-də Moskvadakı "Çayxana” restoranında istirahət edirmiş. Tualetə gedib qayıdan zaman Gülnarə nişan üzüyünün itdiyini görüb. Ona dəymiş zərərin 1,5 milyon rubl (təxminən 40 min manat – red.) olduğu bildirilir. Faktla bağlı araşdırma aparılır.\n2010-cu ildə "Miss Azərbaycan” gözəllik müsabiqəsində münsiflər heyətinin 12 üzvündən 7-si qələbəni Gülnarə Əlimuradovaya verib. O, Bülbül adına musiqi məktəbinin məzunudur, daha sonra skripka sinfi üzrə Bakı Musiqi Akademiyasında ali təhsil alıb. Bir sıra brendlərin siması kimi reklam sahəsində məşhur modellərdən biri hesab olunur.


Naxçıvan ali təhsilinin tarixində ilk layihə: tədrisi ingilis dilində aparılacaq “İqtisadiyyat” ixtisası açılıb » Naxcivanxeberleri.com\nNDU-nun Televiziya, mətbuat və ictimaiyyətlə əlaqələr bölməsindən NAXCİVANXEBERLERİ.COM-a verilən məlumata görə, universitetin növbəti uğurlu layihəsi tədrisi xarici dillərdə olan ixtisasların açılmasıyla bağlıdır. Ali təhsil ocağının mövcud kadr potensialı, maddi-texniki bazasının verdiyi imkanlar bu sahədə uğurlu kadr hazırlığının tam mümkünlüyünü təmin edir. Universitetin gələcək strateji hədəfləri kimi beynəlxalq rəqabətlilik layihələrində səmərəli iştirakı, ikili diplom məsələləri tədrisi xarici dillərdə ixtisasların fəaliyyətə başlamasını zəruri edir.\nMüəllim və tələbələrin akademik mobillik proqramı çərçivəsində Avropa Universitetləri ilə əməkdaşlıq əsas prioritet kimi müəyyənləşdirilib. Ali təhsil ocağının mövcud imkanları gələcəkdə bu ixtisasların sayının artırılmasına tam zəmanət verir. Universitet m,əzunlarının karyera imkanlarının da dəyərləndirildiyi bu layihədə xarici tələbələrin də universitetdə təhsil almaq imkanlarının artacağı proqnozlaşdırılır.


Rafael Ağayev : “Qqələbəmi anam başda olmaqla Azərbaycan xalqına həsr “ | SUMQAYITXEBER.COM\nSUMQAYITXEBER.COM > İDMAN > Rafael Ağayev : “Qqələbəmi anam başda olmaqla Azərbaycan xalqına həsr “\nRafael Ağayev : “Qqələbəmi anam başda olmaqla Azərbaycan xalqına həsr “\nMüəllif: sumqayitxeber.com • Tarix: 14 İyun 2015 • Baxış sayı: 759 dəfə • Şərh yoxdur\nTweet“Bu, təkcə mənim yox, prezidentimizin, xalqımızın, ailəmin, dostlarımın, hər birimizin qələbəsidir”.\nAPA TV-nin məlumatına görə, I Avropa Oyunlarını qızıl medalla başa vurmuş Azərbaycan karateçisi Rafael Ağayev qələbəsi haqqında danışarkən belə deyib. “Bakı-2015”də 75 kiloqram çəki dərəcəsində mübarizə aparan karate yığmamızın lideri birinci yeri tutması ilə bağlı hisslərini bölüşüb: “Yarımfinala qədər öz çıxışımdan narazı qaldım, özümü kökləyə bilmədim. Türkiyə idmançısı ilə çox çətinlik çəkdim. Artıq günün ikinci yarısında fərq oldu. Mənim rəqiblərim dünyada ən güclülər idi. İtalyanlı ilə 9-cu dəfə qarşılaşmışam. 7-də qalib, ikisində məğlub olmuşam”.


Parlamentin Mətbuat və ictimaiyyətlə əlaqələr komitəsindən AZƏRTAC-a bildiriblər ki, iclasda Milli Məclisin sədrinin birinci müavini, Hüquq siyasəti və dövlət quruculuğu komitəsinin sədri Əli Hüseynli son illər dövlətimizin başçısının rəhbərliyi ilə ölkəmizdə islahatların yeni mərhələsinin həyata keçirildiyini vurğulayıb. Qeyd edib ki, məhkəmə-hüquq sistemi də bu islahatlardan kənarda qalmayıb. İlk növbədə, qanunvericilik islahatları aparılıb, əlaqədar qurumlar tərəfindən çox əhəmiyyətli qanun layihələri hazırlanaraq Milli Məclisə təqdim edilib və parlamentdə müzakirəyə çıxarılaraq qəbul olunub. Növbəti mərhələdə Məhkəmə-Hüquq Şurası tərəfindən nizam-intizamın gücləndirilməsi, şəffaflığın artırılması ilə bağlı mühüm işlər görülüb. Çox vacib olan üçüncü istiqamət isə kadr islahatlarını əhatə edib.\nƏli Hüseynli bildirib ki, bugünkü komitə iclasında parlamentə Azərbaycan Prezidentinin imzası ilə daxil olan, Ali Məhkəməyə və regional apellyasiya məhkəmələrinə hakimlərin təyinatı ilə bağlı təqdimat müzakirə ediləcək.\nBildirib ki, pandemiya ilə əlaqədar ötən il məhkəmə sistemi məhdud fəaliyyət göstərib. Bununla əlaqədar olaraq Məhkəmə-Hüquq Şurası elektron məhkəmə-informasiya sistemi vasitəsilə işlərə baxılması üçün əlavə proqram təminatı hazırlayıb və həmin proqram sayəsində öncə yalnız mülki xarakterli işlərə baxılması mümkün olub. Ötən ilin iyununda Milli Məclisdə müvafiq qanun qəbul edildikdən sonra pandemiya şəraitində cinayət işlərinə də elektron qaydada baxılması təmin edilib.\nKomitə üzvləri Bəhruz Məhərrəmov, Fəzail Ağamalı, Elşən Musayev, Erkin Qədirli, Tahir Kərimli, Kamal Cəfərov və Nizami Səfərov gündəlikdəki məsələlərlə bağlı fikirlərini açıqlayıblar, təkliflərini diqqətə çatdırıblar, hakimliyə namizədlərə müsbət münasibətlərini ifadə ediblər.\nCavid Hüseynov deputatları maraqlandıran məsələlərə aydınlıq gətirdikdən sonra Milli Məclis sədrinin birinci müavini, komitə sədri Əli Hüseynli müzakirələri yekunlaşdırıb.\nKomitədə baxılan məsələlər – Azərbaycan Respublikası Ali Məhkəməsi və Naxçıvan Muxtar Respublikası Ali Məhkəməsi hakimlərinin təyin edilməsi, Bakı, Sumqayıt və Şirvan Apellyasiya məhkəmələri hakimlərinin təyin edilməsi, Gəncə və Şəki Apellyasiya məhkəmələri hakimlərinin təyin və azad edilməsi haqqında təqdimatlar Milli Məclisin plenar iclasına tövsiyə olunub.


"Ölkəmizi tanıyaq” tur-aksiyası\n"Ölkəmizi tanıyaq” tur-aksiyası\nCəmiyyət 17 Noyabr 2015 11:35 (UTC+04:00)\nMəktəblilərin payız tətili ilə əlaqədar şagirdlərin yenidən ölkənin regionlarına səfərləri başlayıb. "Ölkəmizi tanıyaq" layihəsi çərçivəsində qərb bölgəsinin məktəbliləri cənub regionuna 4 günlük səfərə yola düşüb. Trend-in məlumatına görə, səfər çərçivəsində bölgə ilə əyani tanışlıq, tarixi yerlərə ekskursiya olacaq.\nTur-aksiya çərçivəsində Gəncə məktəbliləri Heydər Əliyev park-kompleksindəki Zəfər tağının qarşısından Lənkərana yola düşüblər. Şəhərin müxtəlif məktəblərindən olan 40 şagird Lənkəranın gəzməli-görməli, tarixi yerlərinə səfər edəcək. Bu dəfəki aksiyada 32 şəhər və rayondan 1280 şagird Lənkəran, Quba, Şəki və Gəncəyə səfər edəcək.\nLayihə başlayandan isə 74 şəhər və rayondan 3 mərhələdə 7 istiqamət üzrə, ümumilikdə 4 minə yaxın şagird "Ölkəmizi tanıyaq" adı altında maarifləndirici tur-aksiyalara qatılıb.\nGöygöllü məktəblilər də cənub bölgəsinə yola salınıb. 4 günlük tur çərçivəsində şagirdlər Lənkəran, Lerik və Astarada olacaq, bölgənin tarixi abidələri və istehsal müəssisələri ilə tanış olacaqlar. Aksiya iştirakçıları bu ekskurisyaların təşkilini yüksək qiymətləndiriblər.\nNəzrin Nəbiyeva məktəbli - "Ölkəmizi tanıyaq" layihəsi çərçivəsində bu mənim ilk səfərim deyil. Bundan öncə Qubada olmuşuq. İnanıram ki, qarşıdakı 4 gün ərzində mənalı istirahətlə yanaşı, bölgə haqqında müəyyən bilgilər də əldə edəcəyik.\nKəmalə Qəmbərli məktəbli - Bu gün biz "Ölkəmizi tanıyaq" layihəsi çərçivəsində cənub rayonlarına səfərə gedirik. Lənkəranı görmək mənim çoxdanki arzum idi.\nAytac Əliyeva məktəbli - Bu layihədə ilk dəfədir iştirak edirəm. Lənkəran rayonuna səfər etdiyim üçün çox məmnunam.\nTovuzdan olan 35 şagird və 5 müəllim də "Ölkəmizi tanıyaq" layihəsi çərçivəsində cənub regionuna yola düşüb. Səyahət edəcəkləri rayonların mədəniyyəti, mərkəz və muzeyləri, meydan və qalereyalarını gəzmək imkanı əldə edən məktəblilər bölgənin iqlimi üçün xarakterik olan bitkilərin becərilmə prosesi ilə də tanış olmaq imkanı qazanacaqlar.\nSəhər saatlarında Ağstafadan olan məktəblilər də Lənkərana gedib. Məktəblilər cənub bölgəsi ilə yaxından tanış olmaqla, rayonların sosial, mədəni həyatı barədə əyani şəkildə məlumatlandırılacaqlar. Tur-aksiya şagirdlərə ölkə barədə ərtaflı məlumat qazandırmaqla yanaşı, eyni zamanda, məktəblilər arasında əlaqələrin qurulması və dostlar qazanmaq imkanı da yaradır. Məktəblilər bu gün axşam saatlarında cənub regionunda olacaqlar.


Ana səhifə » Qəzetin pdf formatı\t» İyirmi ümumi təhsil müəssisəsində peşə təmayüllü siniflər yaradılıb\nBu gün qarşımızda duran əsas çağırışlardan biri də peşə təhsilinə marağın və peşə təhsilinin nüfuzunun artırılmasıdır. Peşə təhsilinə uğursuz karyera seçimi kimi baxılması stereotipləri tam aradan qaldırılmalı, peşə təhsili mərkəzlərinə peşəkarların hazırlanması məkanı kimi baxılmalıdır. Bu istiqamətdə həm təhsil müəssisələri, həm də sahibkarlar birgə çalışmalı, gənclərimizin və valideynlərin maarifləndirilməsi, cəmiyyətdə peşə təhsilinin ictimai statusunun yüksəldilməsi üçün səylərini əsirgəməməlidirlər.\nAZƏRTAC xəbər verir ki, bu fikirləri Sənaye və İnnovasiyalar üzrə Bakı Dövlət Peşə Təhsil Mərkəzində keçirilən “Sənaye – peşə təhsili: birgə əməkdaşlıq, birgə inkişaf” mövzusunda konfransda Təhsil naziri Ceyhun Bayramov deyib.\nNazir bildirib ki, təhsilalanların peşə seçiminə və əmək fəaliyyətinə hazırlanması, məşğulluğunun təmin edilməsi məqsədilə ölkəmizdə ilk dəfə olaraq peşə təmayüllü siniflərin yaradılmasına başlanılıb. Cari tədris ilində Bakı, Abşeron, Sumqayıt, Gəncə, Şirvan, Masallı, Cəlilabad, Xaçmaz, Salyan, Biləsuvar, Şəki, Qusar, Şəmkir və Sabirabadda yerləşən 20 ümumi təhsil müəssisəsində belə siniflər yaradılıb. Növbəti tədris ilində isə peşə təmayüllü siniflərin sayının və əhatə dairəsinin artırılması nəzərdə tutulub.\n“Peşə təmayülü üzrə təhsil alan şagirdlər təhsili başa vurduqda tam orta təhsil haqqında sənədlə yanaşı, öyrəndikləri peşə üzrə təhsil sənədi də əldə edəcəklər ki, bu da onların əmək fəaliyyətinə başlamasına imkan verəcək”, - deyə Ceyhun Bayramov qeyd edib.


Azərbaycanlılarla gürcülər birgə aksiya keçirdi, qarşıdurma yarandı - Yaralananlar var - Azinforum.az İnformasiya Portalı\nAna səhifə / Siyasət / Azərbaycanlılarla gürcülər birgə aksiya keçirdi, qarşıdurma yarandı – Yaralananlar var\nAzərbaycanlılarla gürcülər birgə aksiya keçirdi, qarşıdurma yarandı – Yaralananlar var\nGürcüstanın Rustavi şəhərində fəaliyyət göstərən “Rustavi Azot” müəssisəsinin qarşısında etiraz aksiyası keçirilib.\nAksiya iştirakçıları olan gürcü və azərbaycanlılar “Rustavi Azot”da işdən azad olunmalarına etiraz ediblər.\nTədbirə həmkarlar təşkilatları və Rustavi Tələbələr Assosiasiyasının üzvləri olan tələbələr, habelə Vahid Milli Hərəkat partiyasının üzvləri qatılıblar. Aksiya iştirakçıları müəssisə rəhbərliyindən onları yenidən işə bərpa etmələrini tələb ediblər.\nEtirazçılar “Buradan rədd olun!”, “Gedin!” kimi şüarlar səsləndiriblər.\nSonda etirazçılar müəssisənin binasına daxil olmağa cəhd ediblər. Aksiya keçirilən əraziyə yol-patrul xidməti əməkdaşları gəliblər. Etirazçılar ikinci cəhddə müəssisənin binasına daxil olublar. Nəticədə qarşıdurma baş verib və iki nəfər həmkarlar təşkilatının üzvü xəsarət alıb. Hadisə yerinə təcili yardım maşını gəlib.\nAksiya iştirakçıları etirazlarını davam etdirəcəklərini bildiriblər.\nÖncəki Elnur Hüseynzadə necə girov götürülüb?\nNövbəti Iran Ermənistanı İsrailə qarşı birgə fəaliyyətə cəlb edir


19:44 28.05.2022 Sağlamlıq 160\nOnlar öyrənməyə, daha çox bilik əldə etməyə yox, bürokratiyaya etiraz edirlər\n"Axı nəyə görə həkimlər hər il 150 manat pul keçirib bal almalı, üstəlik də 2 həftəsini boş-boşuna keçirməlidir?"\nAzərbaycanda həkimlərin narazı olduğu məsələlərdən biri də sertifikasiya məsələsidir.\nBir qrup həkim sertifikasiya imtahanına qarşıdır. Onlar hesab edirlər ki, həkimlərin test üsulu ilə imtahan edilməsi mənasız və gərəksiz, imtahandan keçməyənlərin işinə xitam vermək isə tam haqsızlıqdır. Həkimləri narahat edən başqa bir məsələ isə sualların ixtisasa uyğun deyil, ümumi salınmasıdır.\nDövlətin məqsədi isə əhalinin sağlamlığının qorunması məqsədi ilə həkimlərin göstərəcəyi tibbi xidmətin yüksəldilməsi və tibbi yeniliklərdən həkimlərimizi xəbərdar etməkdir. Ona görə də hər dəfə bu mövzu gündəmə gələndə fikirlər haçalanır və hər kəs öz mövqeyini haqlı hesab edir.\nHəkim-nevroloq Qalib Əsədov isə “Şərq”ə açıqlamasında bildirib ki, həkimlərin sertifikasiya imtahanının əleyhinə olmasını bəzən yanlış olaraq onların imtahandan qorxması, öz savadlarından şübhə etmələri kimi dəyərləndirirlər. Bu, düzgün yanaşma deyil. Tibb sahəsində elementar anlayışı olan hər kəs 50-60 suala cavabı əzbərləyib asanlıqla imtahandan keçə bilər və keçir də: “Statistikaya görə, cari ilin 5 ayı ərzində imtahan verənlərin cəmi 2 faizi keçə bilməyib, qalan hamı imtahanı uğurla verib. Demək ki, narazılığın səbəbi qorxu və ya həkim savadsızlığı deyil, başqadır. Əslində tibb işçilərinin davamlı tibbi təhsil alması, bu sahədə yeniliklərdən xəbərdar olması və daim təkmilləşən dünya tibbindən xəbərdar olması yaxşı bir təşəbbüsdür. Amma 2011-ci ildən icra edilən bu təşəbbüsün icra tərzi yanlışdır. Əvvəla onu deyim ki, heç bir halda, xəstə ilə işləməyən kaferdra laborantlarının hazırladığı 50-60 suala cavab, 10 illik təhsilin nəticəsi kimi verilmiş diplomdan üstün ola bilməz.\nAxı nəyə görə həkimlər hər il heç bir yeni məlumat verməyən Təkmilləşdirmə İnstitutuna 150 manat pul keçirib bal almalı, üstəlik də 2 həftəsini boş-boşuna keçirməlidir? Üstəlik bu tələb xaricdən gələn həkimlərə yox, sadəcə öz həkimlərimizə şamil olunur. Bu cür lazımsız imtahanlardansa, xaricdə olduğu kimi bizdə də dünya səviyyəsində məşhur alimlərin mühazirələri, onların iştirakı ilə konfranslar təşkil olunsa daha məqsədəuyğun olar.\nYaxud da yeni müalicə qaydaları, Ümumdünya Səhiyyə Təşkilatının, müxtəlif ixtisaslar üzrə Beynəlxalq Assosiasiyaların dərgiləri, orda çap olunan məqalələr, müalicə protokolları ölkəmizdə təbliğ olunsun, bu haqda elmi praktik konfranslar keçirilsin”.\nHəkimlik peşəsində daim təkmilləşməyə, inkişafa ehtiyac duyulduğunu vurğulayan Q.Abbasovun sözlərinə görə, Sertifikasiya imtahanının ləğvini istəyən həkimlər öyrənməyə, daha çox bilik əldə etməyə yox, bürokratiyaya etiraz edirlər.\nHər şeyin maddi zəmində həll olunduğu sovetlərdən qalmış köhnəliyə yox deyib, yenilik dünya səhiyyə sisteminə inteqrasiya istəyirlər”.


ADU-da Silahlı Qüvvələr Günü qeyd olunub - İki sahil\nAzərbaycan Dillər Universitetində (ADU) 26 iyun - Silahlı Qüvvələr Günü ilə əlaqədar tədbir keçirilib.\nUniversitetdən bildirilib ki, Müəllim Həmkarlar Komitəsinin sədri Misgər Məmmədov tədbirdə çıxış edərək Azərbaycan Ordusunun tarixindən söz açıb. O, bildirib ki, ordumuzun tarixi əslində müstəqilliyimizin və suverenliyimizin tarixidir. Qeyd olunub ki, 1993-cü ildə ümummilli lider Heydər Əliyevin ikinci dəfə hakimiyyətə qayıdışı Azərbaycan Silahlı Qüvvələri quruculuğunda yeni mərhələnin başlanğıcı oldu. Yalnız ulu öndər Heydər Əliyevin 1993-cü ildə xalqın tələbi ilə hakimiyyətə gəlməsi və Azərbaycan Respublikasının Prezidenti seçilməsi vəziyyəti kökündən dəyişdi, respublikamızda ordu quruculuğu sahəsində mühüm tədbirlərin həyata keçirilməsinə güclü təkan verdi, cəbhədə vəziyyətin müsbət istiqamətdə inkişafına şərait yaratdı. Bu dövrdən etibarən ölkədəki silahlı qüvvələr dövlətin tam nəzarətinə keçdi. Görülmüş tədbirlər nəticəsində qısa vaxtda Füzuli və Ağdam rayonlarının bir sıra yaşayış məntəqələri işğaldan azad edildi, cəbhədə təşəbbüs Azərbaycan Ordusunun əlinə keçdi.\nÇıxış edənlər Azərbaycan Xalq Cümhuriyyəti dövründə ordu quruculuğundan, Səməd bəy Mehmandarovun ordu quruculuğundakı rolundan danışıblar. Vurğulanıb ki, bu gün ölkəmiz hərbi potensialını daha da gücləndirmək üçün Azərbaycan Prezidenti, Ali Baş Komandan İlham Əliyevin müəyyənləşdirdiyi hədəflərə doğru inamla irəliləyir.


Ermənistanda koronavirusla bağlı fövqəladə vəziyyət rejimi elan edilib – Baku Network-Baku International Policy and Security Network\nComments Off on Ermənistanda koronavirusla bağlı fövqəladə vəziyyət rejimi elan edilib\nErmənistan Hökuməti koronavirusun yayılmasının qarşısnı almaq üçün 16 mart tarixi saat 18:30-dan aprelin 14-ü saat 17:00-dək ölkədə fövqəladə vəziyyət rejimi tətbiq etmək haqqında qərar qəbul edib və onun təsdiqlənməsi üçün Milli Məclisə göndərib.\nSon rəsmi məlumatlara görə, hazırda Ermənistanda 30 koronavirusa yoluxma halı qeydə alınıb, 300-dən çox insan karantində təcrid edilib.\nMartın 1-dən karantində saxlanan, İrandan gəlmiş bir nəfər Ermənistan vətəndaşının artıq sağalıb karantini tərk etdiyi xəbər verilir.\nYoluxanların əksəriyyəti İrandan və İtaliyadan qayıdan və onlarla təmasda olan Ermənistan vətəndaşlarıdır. Onların çoxu İtaliyadan gəlmiş Eçmiadzin sakini olan qadının qızının nişan mərasimində iştirak edənlərdir.\nKarantində olan İtaliya və İspaniya sakinlərinin koronavirus mahnıları\nHökumət qərarı, qüvvəyə minməsi üçün Milli Məclis tərəfindən təsdiqlənməlidir. İş günü başa çatsa da, Ermənistan Milli Məclisi fövqəladə rejimdə qərarı müzakirə edəcək.\nYerevanda Vernisaj bazarı boşdur, alıcılar gəlmir.\nFövqəladə vəziyyət rejimi haqqında\nFV rejiminin gerçəkləşdirilməsi üçün yaradılan komendantlığa Baş nazirin müavini Tiqran Avinyan təyin edilib.\nKomendantlığa həmçinin Baş nazir Aparatının rəhbəri, fövqıladə hallar naziri, səhiyyə, maliyyə, iqtisadiyyat, ərazi idarəetmə və infrastruktur nazirləri, polis rəhbəri, Milli Təhlükəsizlik Xidməti direktoru və bir sıra başqa idarə rəhbərləri daxildir.\nUzun mübahisələrdən sonra Ermənistan Hökuməti qərara gəlib ki, ölkənin yerüstü sərhədindən Ermənistan ərazisinə daxil olmaq icazəsi ölkə vətəndaşları və onların Ermənistan vətəndaşı olmayan ailə üzvlərinə; ölkəyə rəsmi səfərlə gələn, onları müşayiət edən şəxslər, diplomatlar və onların ailə üzvlərinə verilə bilər.\nYüksək epidemioloji təhlükəli hesab edilən ölkələrdən gələn Ermənistan vətəndaşı olmayan şəxslərə (diplomatlar, beynəlxalq təşkilat nümayəndələri və onların ailə üzvlərindən başqa) Ermənistan ərazisinə daxil olmaq qadağan edilir.\nBu ölkələrdə olan Ermənistan vətəndaşları “evə” martın 17-nə kimi qayıda bilərlər. Ondan sonra onların ölkəyə girişi qadağan olunur.\nErmənistan nazirlər kabineti ölkədə bir aylıq fövqəladə vəziyyət elan etmək qərarı qəbul edib\nÖlkəyə daxil olan vətəndaşlar dərhal müayinədən keçirilir, lazım gələrsə, onlar xəstəxanaya qoyula, yaxud təcrid edilə bilər, o cümlədən, öz evində.\nFV rejimi ərzində bütün uşaq bağçaları, təhsil ocaqları bağlanacaq. İctimai iaşə müəssisələri və iri alış-satış mərkəzlərinin fəaliyyəti qadağan olunur.\nMitinq, tətil və başqa 20 nəfərdən artıq insanın iştirakı ilə kütləvi tədbirlər qadağan olunur. Bütün səhiyyə müəssisələri səhiyyə nazirinin göstərişi əsasında fəaliyyət göstərməlidir.\nHəmçinin, yeni yoluxma halları, xəstələrin səhhəti, yoluxma mənbəyi, yoluxan şəxslərin sayı, müayinədən keçən və təcrid edilən şəxslər haqqında və sair bu kimi məlumat dərc etmək qadağan olunur. Bu məlumat yalnız rəsmi mənbəyə – komendant tərəfindən verilən məlumata – istinadən dərc edilə bilər.\nPenitensiar müəssisələrə və hərbi hissələrə baş çəkmək, bağlama ötürmək və görüşlər qadağan olunur. Hərbçilərin məzuniyətə buraxılması məhdudlaşdırıla bilər.\nƏsas istehlak mallarının ixracatı (o cümlədən, Avrasiya İqtisadi İttifaqı ölkələrinə) iqtisadiyyat və səhiyyə nazirlərinin nəzarəti alrında baş tutmalıdır.\nÖlkə daxilində hərəkət qadağası\nEçmiadzin şəhərindən çıxan yollarda sərnişinlərin qızdırması ölçülür. Covid-19 virusuna yoluxanların əksəriyyəti bu şəhərdəndir\nFövqəladə rejim məhdudiyyətləri bir gün əvvəl Eçmiadzin şəhərində tətbiq edilib. Koronavirusla karantində saxlanan 30 nəfərdən 19 nəfəri bu şəhər sakinləridir.\nBaş nazir Paşinyanın göstərişi ilə, bazar günündən, Eçmiadzindən çıxan 27 yoldan yalnız 3 yolu açıq olub və bu yollarda tibbi müayinə məntəqələri təşkil edilib.\nEçmiadzindən yalnız Aştarak, Masis və Yerevan istiqamətində gedən yollardan istifadə etmək olar. Şəhərin çıxışında tibb işçiləri sürücü və sərnişinlərin temperaturunu yoxlayırlar. 129 nəfərin qızdırması normadan yuxarı olub, onları evə “özünütəcrid etməyə” qaytarıblar.\nRusiya və Gürcüstanla ikihəftəlik məhdudiyyətlər\nÖtən həftəsonu Gürcüstan və Rusiya baş nazirləri ilə telefon danışıqlarından sonra Nikol Paşinyan bu ölkələrlə Ermənistan arasında sərnişin daşımaların məhdudlaşdırılması və vətəndaşların öz ölkələrinə qayıtmasını təmin etmək haqqında razılığa gəliblər.\nEyni zamanda, yük daşıma prosesinin arası kəsilmədən davam etdirilməsi nəzərdə tutulur.


Sabahın HAVASI — Hava dumanlı olacaq, yağış yağacaq Demokrat.az\nSabahın HAVASI — Hava dumanlı olacaq, yağış yağacaq\nEkologiya və Təbii Sərvətlər Nazirliyinin Milli Hidrometeorologiya Departamentindən Demokrat.az-a verilən məlumata görə, səhər bəzi yerlərdə zəif duman, çiskin olacaq.\nDekabrın 16-da Azərbaycanın rayonlarında hava əsasən yağmursuz olacaq. Lakin səhər bəzi cənub rayonlarında, axşam isə ayrı-ayrı şimal və qərb rayonlarında yağıntılı olacağı gözlənilir. Ayrı-ayrı yerlərdə duman olacaq.\nQərb küləyi gündüz ayrı ayrı yerlərdə arabir güclənəcək. Havanın temperaturu gecə 0-5° isti, gündüz 8-13° isti, dağlarda gecə 2° şaxtadan 3°-dək isti, gündüz 5-10° isti olacaq.\n15 Dekabr 2019, 20:41


Son zamanlar dünyada baş verən iqtisadi dəyişikliklərə baxmayaraq Azərbaycanın siyasi-iqtisadi həyatında, xüsusilə də sahibkarlığın müxtəlif sahələrində fəaliyyət dairəsi genişlənmiş, yeni-yeni nailiyyətlər əldə edilmişdir. Bu sahədə xüsusi rolu olan BSC Consulting & Outsourcing Şirkəti sahibkarlığa dəstək istiqamətində maarifləndirmə məqsədilə növbəti tədbirini keçirdi.\nArzu xanım, həmçinin qeyd etdi ki, məcəlləyə edilmiş digər dəyişiklik kənd təsərrüfatı məhsullarının pərakəndə satışı zamanı ƏDV-nin ticarət əlavəsindən hesablanması ilə bağlıdır. Belə ki, kənd təsərrüfatı məhsullarının istehsalçıları vergilərdən azad edilsə də, onların məhsulları ticarət şəbəkələri tərəfindən pərakəndə qaydada satılarkən bu məhsulların da tam dəyəri ümumi qaydada ƏDV-yə cəlb edilir, bu da pərakəndə satış qiymətində bahalaşmaya səbəb olurdu. Qeyd edilənləri nəzərə alaraq, kiçik və orta sahibkarlığı stimullaşdırmaq, pərakəndə ticarətdə rəqabət mühitini təmin etmək və vergi yükünü optimallaşdırmaq məqsədilə pərakəndə ticarət fəaliyyəti ilə məşğul olan sahibkarlar tərəfindən Azərbaycanda istehsal edilmiş kənd təsərrüfatı məhsullarının satışı zamanı ƏDV ticarət əlavəsindən hesablanacaq.\nArtq 20 ildir öz sektorunda fəaliyyət göstərən BSC Consulting & Outsourcing Company öz xidmətləri ilə böyük müştəri məmnuniyyəti qazanmışdır. Maliyyə, mühasibatlıq, insan resursları, hüquq və marketinq sahəsində xüsusi ixtisaslaşmış komanda ilə fəaliyyət göstərən Business Service Center autsoursinq ənənsinin formalaşmasında xüsusi rol oynayır. 20 il ərzində 40 – dan çox daimi müştəri qazanaraq öz xidmətlərini təqdim edən şirkət, bu müddət ərzində böyük komandası ilə yüzlərlə müxtəlif tipli şirkətlərə də öz dəstəyini göstərmişdir. Satışın hüquqi tənzimlənməsi, debutor-kreditor borclar üzrə fəaliyyətin qurulması və izlənilməsi, iş yükünün dəyərləndirilməsi, müasir maliyyə-mühasibatlıq sisteminin qurulması və icrası kimi bir çox xidmətləri ilə bütün biznes sferasına xidmət göstərən BSC Consulting & Outsourcing Company öz xidmətlərini Sizə təqdim etməkdən böyük məmnunluq duyur. Şirkətin fəaliyyəti, müştəri portfeli haqqında ətraflı məlumatı http://www.bsc.az/ əldə edə bilərsiniz.


Təranə onları polislə hədələdi\nTovuzda vəziyyət yenidən gərginləşdi – MN SON DƏQİQƏ! Cəbhə xəttində silahlar susmur – Xeyli sayda itki var – ANBAAN VİDEO Düşmən hücumunun qarşısı alınarkən hərbi qulluqçularımız şəhid olub – SİYAHI Müdafiə Nazirliyi daha bir məlumatı yaydı Şəhidlərimizdən birinin adı məlumdur – FOTOLAR\nSənan Şəmkirli 16/06/2020\nProdüser Təranə Səmədova sosial şəbəkədə onu tənqid edənlərə cavab verib.\nİstixeber.com xəbər verir ki, o, izləyicilərini polislə hədələyib:\n“O, “eybəcərsən” yazanlar, “səndən zəhləm gedir” deyənlər, arada bir güzgüyə baxın. Dərindən düşünün, görün, Allah sizi ideal yaradıb. Empati edin görün sizin özünüzə bu sözləri yazsalar ürəyinizcə olarmı?\nSonra “Mən səni təhqir etmirəm, tənqid edirəm” yazıb, amma yenə də təhqir yazanlar, görəsən yazdığınızı məhkəmə ptedmetinə çevirib səlahiyyətli orqanlara müraciət etsəm nə olar? Gəlib cərimə ödəməli olub, üzərindən də üzr istəsəniz, evə gedəndə bir də güzgüyə baxıb özünüz-özünüzü təhqir etməli olmayacaqsınızmı? Bu suallar məni boş buraxmır”./axşam.az\nPrevious “Üzümə baxanda bilinmir hansı yuvanın quşuyam?” – Elza Seyidcahan\nNext “Həyatda bir Leylim var, ona sadiqəm” – Mənsum İbrahimov\nİlqarə ilə görüntüsü yayılan futbolçu: “Həyatımda tək sən varsan” – FOTO\n12/07/2020 Sənan Şəmkirli\nMüğənni Damla Kamillə Gülayı ayırıb? – ŞOK FOTO\n10/07/2020 Sənan Şəmkirli\n09/07/2020 Sənan Şəmkirli\nTovuzda vəziyyət yenidən gərginləşdi – MN\n13/07/2020 Sənan Şəmkirli\nSON DƏQİQƏ! Cəbhə xəttində silahlar susmur – Xeyli sayda itki var – ANBAAN VİDEO\nDüşmən hücumunun qarşısı alınarkən hərbi qulluqçularımız şəhid olub – SİYAHI\nMüdafiə Nazirliyi daha bir məlumatı yaydı\nBütün hüquqları qorunur ©İstixeber.com | Vetenim.WebSite


Qobustan Milli Tarix-Bədii Qoruğunda “Plov” festivalı keçirilib - Frame.az\nBizim Aşpaz Dünya Mətbəxi Events Festivallar Ləzzətli Bölüm Mədəniyyət Təqdimat\n21/03/2022 aquaviridis\t0 Comments\nNovruz bayramı adət-ənənələrinin təbliği və qoruğa gələn ziyarətçilərə Azərbaycan mətbəxinin şahı hesab edilən, eləcə də bir sıra ölkələrin mətbəxində əhəmiyyətli yer tutan plovun müxtəlif növləri təqdim olunub.\nFestivalda qonaqların iştirakı ilə bayram tonqalı yandırılıb. Azərbaycan Dövlət Kukla Teatrının aktyorlarının ifasında səhnəciklər nümayiş olunub, pəhləvan və kəndirbazlar çıxış edib, uşaqlar üçün kəndirdartma oyunları təşkil olunub.\nSonra qonaqlar üçün konsert proqramı təqdim olunub və uşaqların əl işlərindən ibarət rəsmlər sərgilənib.\n← “Bir ağac-min nəfəs” devizi altında növbəti tingpaylama aksiyası keçirilib\nFormula 1 üzrə dünya çempionatının 2022-ci il mövsümünə start verilib →\n“Sahibsiz Heyvanların Bəslənmə Köşkü” pilot layihəsinə start verilib


Yaqub Mahmudov: Dünyanın müxtəlif ölkələrindən Cümhuriyyət tarixinə dair ilk mənbələr və arxiv sənədləri ölkəmizə gətirilir :: Son.az - Son xəbərlər, Azərbaycan xəbərləri, son veziyyet, son melumat, son xeber\nDigərləri 14 Yan 2018 00:02:00 112 0\nDünyanın müxtəlif ölkələrindən Cümhuriyyət tarixinə dair ilk mənbələr və arxiv sənədləri ölkəmizə gətirilir\nBu xəbəri də oxu: Prezident yanında KİVin İDDFna indiyədək 35 milyon manat ayrılıb\nBakı. Dünyanın müxtəlif ölkələrindən Cümhuriyyət tarixinə dair ilk mənbələr və arxiv sənədləri ölkəmizə gətirilir. Trend-in məlumatına görə, bunu AMEA Tarix İnstitutunun direktoru, millət vəkili Yaqub Mahmudov deyib. Yaqub Mahmudov qeyd edib: “2018-ci il may ayının 28-də Azərbaycan Xalq Cümhuriyyətinin yaranmasının 100 ili tamam olur. Müsəlman Şərqində ilk demokratik respublika olan Azərbaycan Xalq Cümhuriyyəti XX əsrin əvvəllərində olduqca mürəkkəb beynəlxalq şəraitdə yarandı. Yeni yaradılan Azərbaycan Xalq Cümhuriyyəti irqi, milli, dini, sinfi bərabərsizliyi ləğv etdi. Bütün vətəndaşların hüquq bərabərliyi təmin olundu. Qadınlara kişilərlə bərabər seçki hüququ verildi. Ölkənin sərhədləri müəyyənləşdirildi, bayrağı qəbul olundu, himni və gerbi hazırlandı. Ana dili dövlət dili elan olundu. Maarifin və mədəniyyətin inkişafına xüsusi diqqət yetirildi, Azərbaycanın ilk müasir universiteti təsis olundu, təhsil milliləşdirildi, tarixi adlar bərpa edildi. Xarici ölkələrlə qarşılıqlı əlaqələr yaradılmasına başlandı, humanist və sülhsevər siyasət yürüdüldü”. Onun sözlərinə görə, Azərbaycan Xalq Cümhuriyyəti yalnız Azərbaycanın deyil, türk dünyasının, müsəlman aləminin və bütövlükdə Şərq tarixinin ən parlaq səhifələrindən biri idi: “Azərbaycan Xalq Cümhuriyyəti cəmi 23 ay ömür sürdü. 1920-ci il aprelin 28-də bolşevik Rusiyasının hərbi müdaxiləsi nəticəsində süqut etdi. Xalqımız müstəqil dövlətini öz varlığında, ruhunda yaşatdı. Azadlıq mübarizəsini dayandırmadı. Əsrin əvvəllərində itirdiyimiz müstəqilliyimiz əsrin sonunda – 1991-ci ildə yenidən bərpa olundu. Müasir Azərbaycan Respublikası Xalq Cümhuriyyətinin varisidir. Ümummilli lider Heydər Əliyevin Azərbaycançılıq məfkurəsi xalqımızın tarixi yaddaşını özünə qaytardı, müstəqillik arzularının gerçəkləşməsinə və möhkəmlənməsinə zəmin yaratdı. İstiqlal Bəyannaməsinin elan edildiyi 28 may günü ölkəmizdə Respublika Günü kimi qeyd olunur”. “Ölkə başçısının tapşırığı ilə Azərbaycan tarixi yenidən yazılır. Tarix İnstitutunda Azərbaycan Xalq Cümhuriyyətinin tarixini araşdıran ayrıca şöbə fəaliyyət göstərir. Dünyanın müxtəlif ölkələrindən Cümhuriyyət tarixinə dair ilk mənbələr və arxiv sənədləri ölkəmizə gətirilir. Cümhuriyyət tarixinə dair çoxsaylı sanballı əsərlər, o cümlədən ikicildlik ensiklopediya nəşr edilib”, - deyə akademik bildirib. Trend-in ən mühüm və maraqlı xəbərlərini "Telegram"da izləyin\nDigərləri Günün qoroskopu: birgə fəaliyyətdə fayda var\n14 Yan 00:00 0\nŞou-biznes Ceylan bu dəfə oğlunu göstərdi - foto\nMüğənni Ceylan 27 yaşlı qızı Melodini üzə çıxardıqdan sonra oğlu Yi\n13 Yan 23:59 0\nDünya Havay adalarında səhvən ballistik raket həyəcanı elan olunub\nİnsanlara "təcili sığınacaq tapmaq" təklif edilib\n13 Yan 23:58 0\nDigərləri Koyotları qaz üçün öldürürlər soyunub etiraz etdi FOTO\nMəşhur model Rian Saqden Kanadanın dünyaca məşhur isti geyim istehsalçıs\n13 Yan 23:56 0\nSiyasət Yaqub Mahmudov: "Azərbaycan tarixi yenidən yazılır"\nAzərbaycan Xalq Cümhuriyyəti yalnız Azərbaycanın deyil, türk dünyasını\nDigərləri Şon Penn Trampı "bəşəriyyətin düşməni" adlandırıb\nO, faktiki olaraq dövlətin düşmənidir\nMTRŞ radiolarla bağlı narahatedici məqamları açıqladı - NƏLƏRDİR? (ÖZƏL) 25 2018-07-19 07:45:00


2020, 27 Noyabr, Cümə, Bakı vaxtı 21:47\n«Bos Shelf» şirkətində tətil\n«Deyirlər ki, burada fəhlələr 350 manat maaş alır. 1990-cı ildən bəri işləyirəm, mən burada 350 manat maaş görməmişəm».\nBunu martın 18-də «Bos Shelf» şirkətinin tətil edən fəhlələrindən biri deyir. Həmin gün fəhlələr maaşların azlığına və tibbi sığortanın olmamasına etiraz olaraq tətilə çıxıblar. Şirkət və ARDNŞ rəhbərliyi onlarla görüşüb, ancaq fəhlələr tələbləri yerinə yetirilməyəcəyi halda yenidən tətil edəcəklərini deyiblər.\n«Bos Shelf» şirkətinin işçiləri bir neçə il öncə də tətil etmişdilər. 2007-ci ilin fevralında neftçilər iş yerlərinin azaldılmasına, onlara kompensasiya verilməməsinə etiraz edirdilər.\nBir müddət əvvəl «Siyəzən Broyler»in işçiləri də maaşlarının yubadılmasına etiraz aksiyası keçirdilər.\nBu ilin əvvəlində İsmayıllı rayonunda baş verən etirazların da kökündə sosial tələblər dayanırdı.\nBİRİNCİ KATİBLİYİN DƏYİŞƏN ADI\nİqtisadçı Natiq Cəfərli AzadlıqRadiosuna deyir ki, bu etirazlar idarəetmə sistemində illərdir yığılıb qalan problemlərin yaratdığı böhranı, regional idarəetmə sisteminin köhnəldiyini göstərir.\nYeni qaydaların tətbiqinə isə hökumətin siyasi iradəsi çatmır. İqtisadçı bələdiyyələrin seçkili orqanlar kimi fəaliyyət göstərə bilməməsini, böyük şəhər bələdiyyələrinin yoxluğunu, Azərbaycanın Avropa Xartiyasına qoşulmasına baxmayaraq, yerli özünüidarəetmənin həmin standartlara cavab vermədiyini sadalayır:\n«Bizdə hər şey mərkəzləşdirilmiş qaydada idarə olunur, sadəcə birinci katibliyin adı dəyişib. Artıq bu model işləmir. Köklü konstitusion islahatlar lazımdır. Hökumətin buna siyasi iradəsi çatmır, həm də bu islahatlardan ciddi şəkildə qorxur».\nKADR İSLAHATINDA DEMOKRATİK DÜŞÜNCƏ\nMilli Məclisin İqtisadi siyasət komitəsinin üzvü Vahid Əhmədov da son etirazları yerlərdə sosial narazılığa, sosial tələblərin ödənməməsinə bağlayır. Deputat yerli idarəçilik sistemində dəyişikliklərin vacibliyi ilə razılaşdığını bildirir. Onun fikrincə, yerli orqanlara, bələdiyyələrə bəlli çərçivədə səlahiyyət vermək lazımdır:\n«Ciddi kadr islahatı aparmaq lazımdır. Demokratik düşüncəli insanlar vəzifəyə gəlməlidir. Gənc, xaricdə oxumuş kadrlarımız var. Demirəm ki, bütün vəzifədə oturanları dəyişək. Bəzi yerlərdə dəyişiklik lazımdır. İstər müxalifət, istər hakimiyyətdə olan gənclərdən istifadə olunmalıdır. Cəmiyyətdə xüsusilə bir dialoqa ehtiyac var. Bu dialoqsuz durumumuz gərgin ola bilər».\nİsmayıllı etirazlarından sonra bir neçə rayonun icra başçısı dəyişdirildi. Ancaq müşahidəçilər bunu çıxış yolu saymır, məhz idarəetmə formasının dəyişilməli olduğunu vurğulayırlar.\n«Siyəzən Broyler»in işçilərinin aksiyası - 7 mart 2013\nEtiraz aksiyalarında diqqət çəkən bir məqam da özəl şirkət işçilərinin icra hakimiyyəti qarşısında toplaşması oldu. İcra başçısı etirazçılarla görüşüb problemlərinin vəd olunacağına söz verdi.\nNatiq Cəfərlinin fikrincə, bu, Azərbaycanda məmur oliqarxiyasının qurulmasını göstərir. Yəni, iri özəl şirkətlərin arxasında dövlət məmurları dayanır. Əslində icra strukturunun kommersiya qurumuna təsiri sıfır dərəcədə olmalıdır:\n«Sivil ölkələrdə bu tip müəssisələrdə problem yarananda, bu, həmkarlar komitəsi ilə müəssisə rəhbərliyi arasındakı danışıqlar vasitəsilə həll olunur. Ancaq «Siyəzən Broyler»in işçiləri də anlayırlar ki, müəssisənin arxasında iri məmurlar, icra strukturu dayanır. Ən absurdu isə odur ki, icra hakimi də söz verir ki, onların problemi həll olunacaq».\nDeputat Vahid Əhmədov isə bu problemi ölkədə Rəqabət Məcəlləsinin hələ də qəbul olunmaması ilə izah edir. O, 2006-cı ildə ölkə prezidentinin həmin qanun layihəsini parlamentə göndərməsinə baxmayaraq, hələ də qəbul olunmamasını xatırlayır:\n«Çünki Azərbaycandakı monopoliya buna imkan vermir. Hakimiyyətdəki maraqlı qüvvələr bu qanunun qəbuluna imkan vermir. Ancaq cəmiyyət də, dünya da inkişaf edir. Dünyada demokratik proseslər ön plana çıxır. Biz bunları görüb təhlil etməliyik. Elə bir şərait yaratmalıyıq ki, insanlar normal sahibkarlıqla məşğul ola bilsinlər».\nVahid Əhmədov sahibkarlıqla bağlı qanunların icrasında problemlər olduğunu deyir.\nİqtisadçı Natiq Cəfərli isə ciddi addımlar atılmayacağı halda sosial tələblərlə keçirilən etirazların ciddi siyasi və sosial partlayışa gətirib çıxara biləcəyini düşünür. O, Azərbaycanın gələcək modelini artıq sürdürülə bilməyən bir iqtisadi model kimi görür və bu səbəbdən dəyişikliklərin qaçılmaz olduğunu düşünür.


UNEC-in Ümumi fənlərin tədrisinin təşkili departamentində 21 fevral – Beynəlxalq Ana Dili Gününə həsr olunan onlayn tədbir keçirilib.\nDepartamentin direktoru dos.Gülnarə Rzayeva tədbiri giriş sözü ilə açaraq, Azərbaycan dilinin dövlət dili kimi tanınmasının tarixi barədə qısa məlumat verib. 2002-ci il sentyabrın 30-da “Azərbaycan Respublikasında dövlət dili haqqında” Qanunun qəbul edilməsinin ümummilli lider Heydər Əliyevin xalqımıza və onun dilinə tükənməz məhəbbətinin, qayğısının parlaq nümunəsi olduğu bildirib. Hazırda ölkədə Azərbaycan dilinin təbliği, saflığının qorunması ilə bağlı mühüm işlər görüldüyünü, tədqiqatların aparıldığını deyib.\nTədbirdə Azərbaycan dili kafedrasının müdiri prof.Tofiq Əbdülhəsənli 60-70-ci illərdə ana dilimizin inkişafı uğrunda xalq şairləri Bəxtiyar Vahabzadə, Məmməd Araz, Xəlil Rza Ulutürkün apardıqları mübarizədən söz açaraq, dilə olan sevginin vətənə olan sevgidən irəli gəldiyini vurğulayıb. Azərbaycan dilinin incəliklərindən, onun zəngin ifadə çalarlarından, potensial imkanlarından danışıb.\nTədbirdə həmçinin Azərbaycan dili kafedrasının əməkdaşlarından dos.T.Xəlilova, dos.A.Rzai, baş müəllim K.İbrahimova mövzu ətrafında çıxış etdilər.


ELMİ BƏRPA MƏRKƏZİNDƏ ADMİU-nun TƏLƏBƏLƏRİNƏ İSTEHSALAT TƏCRÜBƏSİ KEÇİRİLİR – Muzey Sərvətləri və Xatirə Əşyalırının Elmi Bərpa Mərkəzi\nELMİ BƏRPA MƏRKƏZİNDƏ ADMİU-nun TƏLƏBƏLƏRİNƏ İSTEHSALAT TƏCRÜBƏSİ KEÇİRİLİR\n2022-ci il fevral ayının 16-dan Muzey Sərvətləri və Xatirə Əşyalarının Elmi Bərpa Mərkəzində Azərbaycan Dövlət Mədəniyyət və İncəsənət Universitetinin “Muzeyşünaslıq, arxiv işi və abidələrin qorunması” ixtisası üzrə əyani təhsil alan IV kurs tələbələrinə istehsalat təcrübəsi keçirilir.\nİlk dərsdə tələbələr mərkəzin fəailiyyəti və strukturu ilə tanış oldular. Daha sonra elmi-tədqiqat şöbəsinin iş prosesi, eksponatların sənədləşdirilməsi, elmi araşdırılmaların aparılması, həmçinin tədbirlərin təşkil olunması haqqında məlumatlandırıldılar.\nNövbəti gün tələbələr təcrübələrini Tətbiqi incəsənət şöbəsində davam etdiriblər. Bərpaçı-rəssamlar Tofiqə Zeynalova və Fəridə Tağıyeva tikmə sənəti və bərpası haqqında ətraflı məlumat verdilər. Dərs zamanı tələbələrə eksponatın bərpaya daxil olduqdan sonra vizual müayinəsi, kimyəvi və texnoloji analizləri, bərpaçının gündəliyində apardığı qeydləri, eksponata uyğun bərpa material seçilməsi, bioloji, mexaniki zədələnmələrin müəyyənləşdirilməsi, tətbiq olunan kimyəvi üsullar və s. haqqında ətraflı məlumat verildi.\nIV kurs tələbələrinin istehsalat təcrübələri may ayının 24-dək davam edəcək


"Şirə ləkəsini necə təmizləmək lazımdır"\nŞirə ləkələrini necə təmizləmək lazımdır\nŞirə ləkəsini necə təmizləmək lazımdır\nTəbii şirələrin tərkibindəki maddələr, sağlam qidalanmanın ayrılmaz bir hissəsidir. Uşaqların şirəni xoşlayaraq içməsi çox sevindiricidir. Yeganə problem ondan ibarətdir ki, uşaqlar üstlərini tez-tez batırır və siz gözünüzü qırpmağa belə çatmadan kiminsə köynəyi artıq ləkəli ola bilər. Bəs nə etmək olar? Aşağıdakı tövsiyələr sizə bu vəziyyətdən çıxmaq üçün kömək edəcək.\nŞirə ləkəsinin növləri\nMeyvə və tərəvəzlərdən biz istənilən şirəni hazırlaya bilərik, məsələn:\nMeyvə və ya tərəvəz şirəsi olmasından asılı olmayaraq, ləkələrin təmizlənməsi üçün dərhal hərəkətə keçmək lazımdır.\nŞirə ləkələrinin təmizlənməsi: ardıcıllıq\nİlk növbədə paltarın etiketində qeyd edilən məlumatla tanış olun.\nPaltarınıza müvafiq olan Persil yuyucu vasitəsini seçin (parça və rəng).\nQurumuş və bərkimiş ləkə qalıqlarını təmizləyin.\nLəkənin üzərini isladın.\nSeçilmiş Persil yuyucu vasitə ilə ləkəni öncədən təmizləyin.\nMəhsulun üzərində qeyd olunan məlumata uyğun olaraq, müvafiq miqdarda yuyucu vasitəsi istifadə edin.\nUyğun paltaryuma rejimini seçin.\nEtiketdə qeyd edilən temperatura uyğun dərəcədə paltarları yuyun.\nYuyucu vasitə və ləkə təmizləyicinin seçimi\nİlk növbədə, paltarınızın rənginə və parçanın növünə görə təhlükəsiz istifadə edə biləcəyininz yuyucu vasitəni seçin:\nLəkənin üzərində və ətrafındakı maye artığını təmiz ağ bezlə qurulayın. Paltarı iç üzünə çevirin. Axar soyuq su altında paltarı iç tərəfindən yuyun. Sonra paltarı düz üzünə çevirərək üzərinə Persil yuyucu vasitə əlavə edin. Bir neçə dəqiqə gözləyin.\nPaltarın üzərindəki etiketdə qeyd edilən maksimal temperatur göstəricisini yoxlayaraq bu temperatura uyğun dərəcədə paltarlarınızı yuyun.\nYumadan sonra ləkələr təmizlənməyib? O zaman paltarları qurutmaya qoymayın. Bunun əvəzinə Persil yuyucu vasitəsindən suya əlavə edin və paltarı bir saatlıq bu suda isladın. Bəzi dayanıqlı ləkələr üçün islatma müddətini uzada bilərsiniz.\nŞirə ləkələrinin xüsusi növ parçalardan və tekstil məmulatlarından təmizlənməsi.\nPoliester, cins, və ya pambıq köynək və şalvardan şirə ləkələrini təmizləmək asan olsa da, təəssüf ki, digər əşya və parçalar da bu ləkələrə məruz qala bilər. Məsələn mebel örtüyü və süfrələr. Bunlardan bir çoxu üçün avtomatik yuma münasib sayılmadığı üçün, müəyyən hissələrin xüsusi Laska vasitəsilə təmizlənməsi tələb oluna bilər. Bunun üçün təmizləyəcəyiniz məmulatı yaxşıca isladın, yuyucu vasitəsən əlavə edərək yaxalayın. Sonra isə üzərini silərək qurulayın. Ləkələr təmizlənənə qədər təkrarlayın.\nAğ paltarlarda qırmızı şirə ləkələrinin təmizlənməsi\nQırmızı ləkələrin təmizlənməsi çətindir, xüsusilə də ağ paltarlardan. Ağ paltarlarınızı çiyələk və ya quşüzümü şirəsindən təmizləmək üçün tövsiyələrə ciddi şəkildə riayət edin. Nəzərə alın ki, qırmızı ləkələri təmizləmək üçün, öncədən təmizləmə və yuma prosedurlarını bir neçə dəfə təkrarlamaq tələb oluna bilər.\nİlk növbədə bu ləkələr ümidsizlik hissi bağışlasa da, onları təmizləmək mümkündür. Əlbəttə ki, tələb olunan tədbirləri zamanında görməklə. Ləkələrin təmizlənməsi üçün burada qeyd edilən tövsiyələrə riayət edin.


Sürücülərin diqqətinə daha bir yol təmir edilir\n16:35 12.12.2017 (Yenilənib 16:33 12.12.2017)\nBAKI, 12 dekabr — Sputnik. Binəqədi rayonu Şövkət Məmmədova küçəsinin təmiri işlərinə başlanılıb. Bu barədə Sputnik Azərbaycan-a "Azəravtoyol" ASC-nin mətbuat xidmətinin rəhbəri Anar Nəcəfli məlumat verib.\nO bildirib ki, yolun uzunluğu 820 metr, eni isə 2 hərəkət zolaqlı olmaqla ümumi ortalama 14 metr təşkil edir: "Sözügedən küçədə yolun köhnə asflat-beton örtüyünün üst qatı frezlənərək kənara daşınıb və hərəkət hissəsinin asfaltlanması üçün hazır vəziyyətə gətirilib. Hazırda küçənin asfaltlanması işləri aparılır. Ümumilikdə 12 sm qalınlığında olmaqla yolun 12 min m2 hissəsinin asflatlanması nəzərdə tutulub".\nNəcəflinin sözlərinə görə, bununla yanaşı küçə boyu yol kənarına yeni səki daşlarının düzülməsi işləri də görülür. Təmir işləri çərçivəsində küçə boyu 1150 p/metr yeni səki daşları düzüləcək.\nAparılan işlər zamanı səth sularının yolun hərəkət hissəsindən kənarlaşdırılması üçün nəzərdə tutulan mövcud yağış-kanalizasiya sistemi bərpa olunacaq, zəruri olan yerlərdə 8 ədəd yeni yağış barmaqlığı qoyulacaq, 31 ədəd isə yeraltı kommunikasiya xətlərinin yeni baxış qapaqları quraşdırılacaq.\nasflat-beton örtüyü, genişlənmə, "Azəravtoyol" ASC, təmir, Anar Nəcəfli, yol


Qar yağacaq, çovğun olacaq, yollar buz bağlayacaq – XƏBƏRDARLIQ – EtikXəbər\nQar yağacaq, çovğun olacaq, yollar buz bağlayacaq – XƏBƏRDARLIQ\nBakı və Abşeron yarımadasında dekabrın 15-də arabir qar yağacağı gözlənilir.\nYarımadanın bəzi yerlərində arabir intensivləşəcəyi, gecə və səhər çovğun olacağı ehtimalı var. Arabir əsən güclü şimal-qərb küləyi günün ikinci yarısında mülayimləşəcək.\nEkologiya və Təbii Sərvətlər Nazirliyindən Etikxeber.az-a verilən məlumata görə, havanın temperaturunun gecə 1-3° şaxta, gündüz 1° şaxtadan 2°-dək isti, Bakıda gecə 1-3° şaxta, gündüz 0°-yə yaxın olacağı gözlənilir.\nAtmosfer təzyiqi 760 mm civə sütunundan 767 mm civə sütununa yüksələcək. Nisbi rütubət 85-95 % təşkil edəcək.\nAzərbaycanın rayonlarında arabir yağış, sulu qar, qar yağacağı gözlənilir. Bəzi yerlərdə intensiv olacağı ehtimalı var. Ayrı-ayrı yerlərdə duman. Qərb küləyi ayrı-ayrı yerlərdə arabir güclənəcək. Havanın temperaturunun gecə 0-5° şaxta, gündüz 0-5° isti, dağlarda gecə 5-10° şaxta, gündüz 0-5° şaxta olacağı gözlənilir.\nDİN qanunsuz valyuta mübadiləsinə qarşı xüsusi əməliyyat keçirir, saxlanılanlar var


Günay Bəylərqızı "O səs Türkiyə" də ifası ilə salonu titrətdi- VİDEO » Yeni Səs İnformasiya portalı\nTarix : 25-11-2019, 02:59\nGünay Bəylərqızı "O səs Türkiyə" də ifası ilə salonu titrətdi- VİDEO\n"O səs Türkiyə " yarışmasının bu gecı-24 noyabr tarixli bölümündə azərbaycanlı iştirakçı Günay Bəylərqızı "Saçlarını yol gətir" mahnısıyla münsiflər heyətinin hamısını döndürməyi başardı. Populyar musiqi yarışmasının builki mövsümündə münsifləri səsinə ən az zaman aralığında-11 saniyə içərisində düyməyə basmağa vadar edən Günay Bəylərqızına əvvəl Murad Boz və Bəyazid Öztürk , ardınca Seda Sayan, Hadisə döndü\nİfası salonun "Bir daha, bir daha" deyə alqışlarıyla qaşılanan Günay Bəylərqızıdan Acun İlicalı tamaşaçının istəyini nəzərə alıb mahnını təkrar oxumasını istədi.\nAzərbaycanlı yarışmaçının ifasını qiymətləndirən Seda Sayan isə "seni dinləyəndə Belkis Akkale qürur duyacaq və alqışlayacaq. Bu qirtlaq Belkis Akkale qırtlağıdır"-deyə onu təriflədi.\nBəyazid Öztürk isə azərbaycanlı yarışmaçıdan belə müsiqi yarışması Azərbaycanda da keçirilirmi- deyə soruşdu. Günay Bəylərqızı O səs Azərbaycan var və 2015-ci ildə mən o yarışmanın finalisti olmuşam- deyə məlumat verdi. Acun İlıcalı isə "Bir gün bizi dəvət etsinlər gedək" təklifini etdi. Çox sevdiyimiz və özəl dəyər verdyimiz ölkədir Azərbaycan-deməyi də unutmadı.\nDörd münsif içərsindən Murad Bozu seçən Günay Bəylərqızı bu yarışmada onunla yoluna davam edəcək.\nOnu da qeyd edək ki, 2017-ci ildə Günay Bəylərqızının N saylı hərbi hissədə oxuduğu "Çırpınırdı Qaradəniz" mahnısını Rəcəb Tayyib Ərdoğan öz Facebook səhifəsində paylaşmışdı.\nBaxış: 285 | Bölmə: Mədəniyyət, slayd1\nNaz Dejin O Səs Türkiyədə "Sil baştan" ifasına Acun "mən də dönərdim" dedi - VİDEO\nAzərbaycanlı iştirakçı “O Səs Türkiyə” münsiflərini döndürməklə qalmadı...VİDEO


Aktyorun maddi sıxıntısı var: "Çarə tapmıram" - sou biznes xeberleri 2022\n"Səhhətimdə problem var. Əlim əsir. Sinirlə bağlı problemdir. Ona görə də işləmirəm. Bir neçə yerə müraciət etmişəm. Söz veriblər. Yəqin kömək edərlər".\nOpen.az xəbər verir ki, bu sözləri aktyor Allahverdi Yolçuyov "Elgizlə izlə" proqramında deyib. Sənətçi beş ildir çalışmadığını, maddi sıxıntıları olduğunu söyləyib:\n"Ancaq həkimlərdəyəm. Klinikalar təmənnasız müayinə edirlər. Artıq çıxış yolu tapa bilmirəm. Nəsə bilsəm edərəm. Ailəmə bağlı adamam, onları düşünürəm.\nİndi kürəkənim kömək edir, amma onun da 3 uşağı var. Dostlarım da yardım edir. 20-ildən çox teatrda çalışmışam. Əvvəl dublyaj var idi, gəlir olurdu. İndi o da yoxdur". (Axşam.az)\nŞou Biznes Baxılıb: 838 Tarix: 17 dekabr 2020\nZaur Kamal "Xəzər"dən ayrıldı\nAparıcı Zaur Kamal "Xəzər" TV-dən ayrılıb. xəbər verir ki, bu barədə Z.Kamal sosial şəbəkədə məlumat verib:. "Xəzər" TV ilə yollarımı ayırdım. Bir az istirahət etmək istəyirəm. İnşallah, yenə görüşəcəyik"\nNazpəri Dostəliyeva: "Əmim oğlu Vətən müharibəsində şəhid oldu\n"İçimizdə, çiynimizdə illərdir böyük dərd, ürəyimizdə yara daşımışıq. Yaxınlarımızı, doğmalarımızı itirdik. Mənim doğma əmim oğlu şəhid oldu". xəbər verir ki, bu sözləri Xalq artisti Nazpəri Dostəliyeva "Onları\nGöygöl Rayon Məhkəməsi fitnes məşqçisi Kamil Zeynallı ilə bağlı qərarı açıqlayıb. xəbər verir ki, qərara əsasən, K.Zeynallı 1 ay müddətinə inzibati qaydada həbs edilib. Qeyd edək ki, K.Zeynallı əvvəllər də bir neçə dəfə inzibat\nsonxeber.az qadın geyimi qadin dunyasi geyim seçimi dalğalı saç düzümləri aparici serxan keremoglu 1 hefteye 5 kq ariqlamaq doğum hekayələri kosmetika efsaneler haqqinda aybasiya yaxin hamilelik


ABŞ-da sərt karantin və polis zorakılığına qarşı olan etirazlar insanları seçim qarşısında qoyub - pul yoxsa həyat. Qurbanların əksəriyyəti isə kasıblardır, onlara qarşı cinayətləri ört-basdır etməyə kömək edirlər.\nDünyakı çətin vəziyyət getdikcə daha da dərinləşir: COVİD-19-a qarşı həmrəylik və qlobal fəaliyyət əvəzinə, kütləvi aclığa gətirib çıxaran fəlakətləri az imiş kimi - çəyirtkələr Şərqi Afrikadan Pakistana qədər ərazilərə yayılıb- siyasi zorakılıqlar da baş alıb. Çox sayda yaralının olduğu Hindistan və Çin arasındakı hərbi münaqişələr haqqında heç də az eşitmirik.\nBelə bir çıxılmaz vəziyyətdə hadisələrin gedişatını İngiltərə-Fransa birgə istehsalı "Cənnətdəki Ölüm " teleseriyalı açıq-aydın şəkildə şərh edir. Deməli, serialda epizodların birində qatil daha da qəddarlaşır və qurbanı orta məktəbdə təhqir edərək əzab verir. Ölümcül həddə yaralandığını görən qurban bütün gücünü toplayıb qatili öldürərək “əsl” qatilə çevrilir.\nBurada əslində indiki gerçəkliyi sezmək mümkündür. Lakin, zərərçəkmiş şəxsin cinayətin izlərini könüllü surətdə yox etmək və öz iradəsi imiş kimi təqdim etməyə məcbur edə bilər.\n“Pul yoxsa həyat” asan seçim deyil\nTramp və rəhbərliyi tərəfindən irəli sürülən yeni normala çox tez bir müddətdə qayıtmaq, bir çox insanı yoluxma təhlükəsinə qarşı-qarşıya qoyub, lakin buna baxmayaraq onlar Trampdan cinayət izini ört-basdır etməməyi tələb edirlər.\nXIX əsrin əvvəllərində bir çox mədən işçisi kömür mədənlərində artan ölümcül qəzaların qarşısını almaq üçün istifadə edilən qoruyucu dəbilqə taxmaqdan imtina edib, çünki bütün xərclər onların maaşından tutulurdu. Əgər həyatı seçsəniz, yaşaya bilməzsiniz, çünki pulunuzu və canınızı itirirsiniz, əslində isə yaşamaq üçün pul qazanmalı və işə qayıtmalısınız əks təqdirdə əldə etdiyiniz həyat infeksiya mənbəyi və ölüm təhlükəsidir. Karantin əleyhinə olan bu etirazlar Amerikada Minnepolisdə Corc Floydun ölümü ilə başlayan qəzəb partlayışı ilə müqayisə etmək lazımdır. Polis zorakılığına etiraz edən minlərlə qaradərili insanın qəzəbi pandemiya ilə birbaşa əlaqəli olmasa da, COVİD-19 ölüm statistikasının açıq dərsini onların fonundan ayırd etmək asandır. Baş vermiş hadisə ABŞ-dakı bir sıra sinif fərqlərinin ortaya çıxardıb çünki bu sadəcə zənginlik və yoxsulluq məsələsi deyil, polislə eləcə də koronavirusla mübarizə yəni, həm həyat, həm də ölüm məsələsidir.\nVə sonda isə əvvələ qayıtmalı olsaq, həmin serialda cinayətkar haqlı olmasa da hərəkəti ən azı başa düşüləndir. Bəlkə də indi qaradərili etirazçılar bəli kəskin və zorakı davranırlar, lakin bəlkə də biz serialdakı qatilin hərəkəti ilə etirazçı kütlənin səbəbini eyniləşdirsək, başqa sözlə, baxış bucağımızı dəyişsək vəziyyəti daha dəqiq təhlil edə bilərik.


Azərbaycan haqqında ingilis dilində hazırlanan filmin təqdimat mərasimi keçirilib (FOTO)\n28 May 2010 12:40 (UTC+04:00)\nAzərbaycan, Bakı, 28 may /Trend, müxbir M. Əliyev/\n"İRƏLİ" İctimai Birliyi cümə günü Azərbaycan haqda ingilis dilində hazırlanan "About Azerbaijan" filminin təqdimat mərasimini keçirib.\n"Filmin bütün iştirakçıları ayrı-ayrı dövrlərdə Azərbaycanı ziyarət etmiş xarici vətəndaşlardır və onların dilindən ölkəmiz tərənnüm olunur. Həmin şəxslər öz ölkələrində tanınmış insanlardır", - "İRƏLİ" İctimai Birliyinin sədri Ceyhun Osmanlı təqdimat mərasimində bildirib.\nOnun sözlərinə görə, film Azər Qəribov və Anar Qəribov tərəfindən hazırlanıb və əcnəbilərin Azərbaycan haqda təəssüratlarını sadə, insanların anlayacağı dildə əks etdirir.\n"About Azerbaijan" filmi "Qarant Sigorta"nın maliyyə dəstəyi ilə çəkilib və xarici auditoriya üçün nəzərdə tutulub.\nMillət vəkili Qənirə Paşayeva təqdimat mərasimində Azərbaycan xalqını Respublika Günü münasibətilə təbrik edərək bildirib ki, ölkəmizi xaricilərin baxışları ilə göstərmək önəmli bir işdir. "Film nümayiş etdirir ki, ayrı-ayrı zamanlarda Azərbaycana səfər edən insanlar ölkənin necə dəyişdiyini, inkişah etdiyini söyləyirlər", - Paşayeva bildirib.\nMillət vəkili bundan sonra da bu silsilədə filmlər çəkilməsinin vacib olduğunu bildirib.\nABŞ-ın Azərbaycandakı Səfirliyinin ictimaiyyətlə əlaqələr şöbəsinin rəhbəri Terri Devidson təqdimat mərasimində bildirib ki, ABŞ-dakı amerikalılar Azərbaycan haqda geniş məlumata malik deyillər. "Ümid edirəm, bu məsələnin həlli üçün "About Azerbaijan" filmi geniş yayılacaq", - Devidson bildirib.


Bütöv Azərbaycan! » Səhifə 6 » Qadin.Net ~ İlk milli qadın portalı\n8 may - Şuşanın işğal günüdür!\nQarabağın ilkin adları\nBir günün tarixi...\n10 mart - Milli Teatr Günüdür!\nMilli Qəhrəman Namiq Allahverdiyev\nZülmə dayan deyək!\n14 fevral - Hərbi Hava Qüvvələri Günüdür\nMəhəmməd Əmin Rəsulzadə - 130 yaş\nSərhəd - Vətən torpağının ən müqəddəs yeridir!\nAzərbaycanımızın şəhər və rayonları\nUnudulmayan yaramız (Qubadlının işğalı gününə)\n"Kömək et, ata!" (Füzulinin işğalı gününə)


Operativ Qərargah koronavirusla bağlı vəziyyət və vətəndaşların təxliyəsini müzakirə edib » Ovqat.com\nElçibəy və Tənqidlər\nBu gün, 01:58\nDİN ƏMƏLİYYAT KEÇİRDİ - Silahlı şəxslər tutuldu\nAzərbaycanda 20 Yanvar şəhidləri yad edilir\nSuriya və İsrail arasında gizli görüş: İrana qarşı...\n“Terrorçuları tamamilə zərərsizləşdirmək qərarımız qətidir” - Hulusi Akar\nBakı və Ankaradan İrəvana “qış ev tapşırığı“ - Qum saatı yanvarın 11-də işə salınıb\nAntoni Blinken: “Bayden komandası "SP-2" nin tikintisinə mane olmaq niyyətindədir"\nPompeodan Rusiya açıqlaması: ABŞ bundan qorxmur\nOperativ Qərargah koronavirusla bağlı vəziyyət və vətəndaşların təxliyəsini müzakirə edib\nÖlkə ərazisində koronavirus infeksiyasının yayılmasının qarşısını almaq məqsədilə tədbirlər davam etdirilir.\nNazirlər Kabineti yanında Operativ Qərargahdan verilən məlumata görə, martın 17-də Nazirlər Kabinetində Baş Nazir Əli Əsədovun sədrliyi ilə keçirilən iclasda koronavirus epidemiyası ilə bağlı ölkədəki vəziyyət və hadisələrin mümkün inkişafı variantları, müxtəlif variantlarda hansı tədbirlərin görüləcəyi müzakirə olunub.\nBaş Nazir İtaliya, Türkiyə, Macarıstan və bura yaxın ölkələrdən ölkəmizə qayıdan vətəndaşlarımızın karantinə yerləşdiriləcəyi barədə məlumat verib. İclasda koronavirus infeksiyasının yayılmasının qarşısının alınması məqsədilə Azərbaycan və Rusiya vətəndaşlarının qarşılıqlı səfərlərinin 2020-ci il 18 mart saat 00:00-dan etibarən müvəqqəti olaraq dayandırılması barədə də qərar qəbul edildiyi vurğulanıb. Qeyd olunub ki, ölkəyə qayıtmaq istəyən Azərbaycan Respublikasının vətəndaşları üçün çarter uçuşları təşkil olunacaq.\nİclasda həmçinin martın 19-da saat 00:00-dan etibarən xüsusi təyinatlı, o cümlədən təcili tibbi yardım, qəza-bərpa, xilasedici, habelə yük daşıyan avtomobillərin hərəkəti istisna olmaqla respublikanın şəhər və rayonlarında qeydiyyatda olan nəqliyyat vasitələrinin və onların sərnişinlərinin Bakı, Sumqayıt şəhərlərinə və Abşeron rayonuna buraxılmasının martın 29-dək dayandırıldığı barədə də məlumat verilib. \_\_APA\nAna səhifəyə qayıt Baxış: 1 001 Tarix: 17-03-2020, 21:11\nAzərbaycan və Rusiya arasında səfərlər dayandırıldı - QƏRAR\nNazirlər Kabineti: Koronavirus üçün karantin müddəti 14-29 gündür\n“Azal” bir sıra istiqamətlər üzrə uçuşları müvəqqəti dayandırır\nBütün təhsil ocaqları bağlandı - RƏSMİ\nİranla sərhədlər daha iki həftə bağlı qalacaq